description: Tottenham Hotspur kaotas Meistrite liigas Monacole 1:2 ning Inglismaa klubi peatreener Mauricio Pochettino oli mõistetavalt rahulolematu. Kaotuse taustal avalikustas ta, kuidas tema kord noore mängijana maa peale tagasi toodi.

title: Tottenhami peatreener paljastas karmi elutarkuse

maintext:
«Kui mina olin omal ajal s*tt, siis olingi s*tt. Reaalust tuleb tajuda ning selliseid asju on vaja öelda. Eriti kui oled noor. Kui elad kuskil mulli sees ning kujutad ette, et kõik, mis sa teed, on õige, tuleb inimene maa peale tuua,» rääkis Tottenhami peatreener.
«Mäletan kui Marcelo Bielsa tuli Espanyoli ning ma olin ühes Hispaania ajalehes hinnatud liiga parimaks keskkaitsjaks. Ta tuli minu juurde ning küsis, et kuidas ma ise hindaksin ning analüüsiksin oma möödunud hooaega. Mõtlesin, et kuna ajaleht hindas mind kõrgelt, pakun ka ise kümne palli süsteemis seitset või kaheksat. Tegelikult oma peas hindasin end kümnega,» meenutas Pochettino vestlust oma kunagise treeneriga.
«Sa oled s*tt,» oli Bielsa vastus Pochettino enesehinnangule. «Olin täiesti šokis. Ta põhjendas mulle, miks ta seda ütles. Lisaks ütles ta, et kui ma samamoodi edasi mängin, siis tema mind enam koosseisu ei lisa. See oli minu jaoks raske ning ma isegi valasin pisara, kuid sain aru, et see on tõsi,» tunnistas Tottenhami peatreener.
«Suutsin pärast seda oma mõttemaailma muuta ning sain reaalusest aru. See on näide, miks peab vahetevahel karm olema. Peame andma edasi õppetunni ning selle, mis on kõige tähtsam.»


description: Kasahstanis peetaval 10 000-dollarilise auhinnafondiga turniiril võitis Vladimir Ivanov (ATP 662.) avaringi kohtumise tulemusega 6:4, 6:2, kui sai jagu noorest 18-aastasest Kento Yamadast (ATP 1570.).

title: Ivanov alustas Kasahstanis võidukalt

maintext:
16 parema hulgas kohtub eestlane Usbekistanist pärit 21-aastase Pavel Tsoiga, kellel ATP punktiarve veel avamata. Tsoi pääses põhiturniirile läbi kvalifikatsiooniturniiri.
Ka paarismängus oli Ivanov koos venelasest partneri Mihhail Fufõginiga võidukas, alistades avaringis paari Stefan Dinici - Daniiar Dudaevi 6:1, 6:3. Veerandfinaalis lähevad Ivanov ja Fufõgin vastamisi kohalike mängijate Dias Meiirbeki ja Beibit Žukajeviga.

fasttext_language: et


description:
Täna ja homme toimub Prantsusmaal Talence’is meeste kümnevõistlus, kus on stardis ka eestlane Maicel Uibo. Kuue ala järel on Uibo kolmandal kohal.

Postimees hoiab lugejaid võistluste käiguga kursis.

title: Maicel Uibo jätkab Talence’is kolmandal kohal

maintext:
110 m tõkkejooks (isiklik rekord 14,61; rekordigraafikus 14,99)
Uibo alustas teist päeva ajaga 14,87 ja sai selle eest 865 punkti. 15 võistlust jätkava mehe seas andis see kaheksanda koha. Võitis ajaga 14,08 ukrainlane Oleksi Kasjanov. Liider on jätkuvalt 5339 punktiga kanadalane Pierce Lepage, Kasjanov on 5244 punktiga teine ja Uibo 4952 punktiga kolmas. Rekordigraafikule kaotab eestlane 108 punktiga.
400 meetri jooks (isiklik rekord 50,24; rekordigraafikus 51,65)
Uibo ajaks jäi 51,62, mis andis 16 mehe hulgas viimase koha. Avapäeva lõpuks on meie mees kolmandal kohal 4087 silmaga. Oma rekordigraafikule kaotab Uibo avapäeva järel 122 punktiga. Talance'is hoiab tänase järel esikohta Pierce Lepage, kellel on 4452 punkti, teisel kohal on ukrainlane Oleksi Kasjanov (4280 punkti).
Kõrgushüpe (isiklik rekord 2.18; rekordigraafikus 2.14)
Uibo krooniti selle ala võitjaks, kui talle läks kirja 2.14. See on sama tulemus, mis eestlane on teinud oma parimal võistlusel. Kokkuvõttes kerkis Uibo sellega võistluste kolmandale kohale, tal on koos 3346 punkti.
Kuulitõuge (isiklik rekord 14.98; rekordigraafikus 14.38)
Kuulitõukes sai Uibo kaheksanda koha, tulemuseks jäi 13.96. Kolme ala järel on Uibo kaheksandal kohal ja koos on 2412 punkti. Rekordigraafikust jääb Uibo maha 123 punktiga.
Kaugushüpe (isiklik rekord 7.82; rekordigraafikus 7.54)
Uibo sai kirja tulemuse 7.27, mis jääb alla nii tema isiklikule rekordile kui ka tulemusele senises rekordigraafikus. Punkte sai selle eest Uibo 878 ja paikneb kokkuvõttes 1686 punktiga üheksandal kohal. Rekordigraafikule kaotab ta juba rohkem kui 100 punktiga.
100 meetrit (isiklik rekord 10,99, rekordigraafikus 11,10)
Uibo jooksis 100 meetrit 11,24ga ning oli oma jooksus eelviimane ehk viies. Esimese ala järel on Uibo 17 sportlase seas 808 punktiga (rekordgraafikuga -30) 12. positsioonil.
100 meetris näitas parimat aega kanadalane Pierce Lepage, joostes 10,46 (985 punkti), teine oli Aleksei Kasjanov 10,65ga (940) ning kolmas Kevin Mayer 10,82ga (901).
Enne võistlust:
Pettumustvalmistava olümpia järel teeb Uibo Talence’is oma tänavuse hooaja neljanda kümmevõistluse. Rios kuulitõukes saadud null jättis Uibo 7170 punkti peale, kuid Prantsusmaal peetav kümnevõistlus annab talle võimaluse hooaeg positiivselt lõpetada.
Talence’is on stardis ka Rio olümpiamängudel uue rahvusrekordi püstitanud ning 8834 punktiga hõbemedali võitnud Kevin Mayer. Just Mayeril on suurepärane võimalus võita ka võistlussarja peaauhind 30 000 dollarit. Selleks tuleb tal koguda vähemalt 7942 punkti, mis tõstaks ta senisest liidrist Kai Kazmirekist ette.
Edela-Prantsusmaa linnas on võistlemas veel kuubalane Leonel Suarez (8654), ukrainlane Aleksei Kasjanov (8479) ning Grenada kümnevõistleja Kurt Felix (8323). Uibo isiklik rekord on 8356 punkti.


description: Itaalia jalgpallimeistrivõistlustel kerkis neljanda mänguvooru järel liidriks Napoli, kellel on praeguseks koos 10 punkti. Viimati kaotuse vastu võtma pidanud Torino Juventus on 9 silmaga teine.

title: Juventus kaotas, väravaid kõmmutav Napoli tabeliliidriks

maintext:
Napoli on nelja vooruga löönud koguni 12 väravat. Viimati alistati 3:1 Bologna. Napoli meeskonna ründaja Jose Callejon on praegu 5 tabamusega ka Serie A suurim väravakütt. Suvel Amsterdami Ajaxist soetatud 22-aastane poolakas Arkadiusz Milik on samuti saanud hoo üles ja tema on Napoli eest löönud 4 väravat. Milik toodi Napolisse asendama Juventusesse müüdud Gonzalo Higuaini.
Tabelis teiseks langenud Juventus kaotas eile võõrsil 1:2 Milano Interile. Juventus asus kohtumist juhtima 66. minutil, kui tabamuse sai kirja Stephan Lichtsteiner. Peagi oli tablool aga viik, kuna 68. minutil jõudis väravani Mauro Icardi. Võidu tõi Interile Ivan Perišici 78. minuti tabamus.
Inter on võidu järel nüüd turniiritabelis 7 silmaga kuues. 7 punkti peal on veel AS Roma, Rooma Lazio ja Chevio, kes on vastavalt kohtadel kolmas kuni viies.


description: Austrias Saalfeldenis peetud maastikurataste UCI C1 kategooria võidusõidul sai Martin Loo teise koha.

title: Eesti rattur kerkis Austrias poodiumile

maintext:
Võistluse võitis Austria rattur Karl Markt ajaga 1:41.10. Teisele kohale jäi Martin Loo ajaga 1:41.13. Kolmandale kohale platseerus Austria rattur Daniel Mcconnell ajaga 1:41.49.
«Ilm pööras vihmaseks ja jahedaks võistuspäevale eelnenud ööl. Rada muutus pehmeks ja poriseks. Mul oli täna suurepärane minek, kuid kahjuks tehnilised probleemid rikkusid sõidu ära,» rääkis Loo.
«Kõigepealt tuli tegeleda purunenud kodaraga, mis käiguvahetajasse kinni jäi. Suutsin kaotatud aja tagasi teha ja ka konkurentidel eest vajutada aga järgmine hetk oli vaja tegeleda maha tulnud ketiga. Jälle ajasin kahte liidrit taga. Viimasel ringil tulin koos Karliga ratas-rattas staadionile aga vajutama hakates tuli jalg pedaalist lahti ja ei saanud seda kinni tükk aega. Pidin leppima teise kohaga. Sarja kokkuvõttes sain samuti teise koha,» lisas Loo.


description: Liisi Rist sai maanteeratturite Euroopa Meistrivõistlustel laupäeval sõidetud naiste eliitklassi grupisõidus parima eestlasena 85. koha.

title: Liisi Rist sai EMi grupisõidus 85. koha


description: FC Liverpooli jalgpallimeeskond kohtub homme liigakarika kolmanda ringi kohtumises võõrsil Derby Countyga. Taas võib Liverpooli algkoosseisu kerkida ka Eesti koondise kapten Ragnar Klavan.

title: Klavan võib homseks taas kerkida Liverpooli põhikoosseisu

maintext:
Liverpool alistas reedel Premier League’i kohtumises 2:1 Londoni Chelsea ning kõigi eelduste kohaselt annab meeskonna juhendaja Jürgen Klopp mitmele tolles kohtumises kaasa teinud mehele puhkust.
Liverpool Echo kirjutab hiljuti vigastusega hädas olnud Klavani kohta, et eestlane on taas trennides kaasa teinud ning on valmis homme väljakule jooksma. Nii peetaksegi mõistlikuks, et Klavan võiks taas mänguaega teenida. Keskkaitses võiks tema kõrval hinnangute kohaselt alustada brasiillane Lucas Leiva.
Esindusmeeskonna eest peaks ametlikus kohtumises eeldatavalt debüüdi tegema ka sakslasest väravavaht Loris Karius. Võimaluse end algkoosseisus näidata peaksid Liverpool Echo arvates saama ka Marco Grujic, Emre Can Divock Origi ja Danny Ings.
Liverpooli järgmine Premier League’i mäng on kavas laupäeval, kui koduväljakul mängitakse Hull Cityga.


description: EM-valikturniiril Craiovas kohtumises Rumeeniaga Eesti 0:1 kaotusseisust välja vedanud ja 3:1 võidule aidanud Renee Teppan sõnas pärast mängu, et emotsiooni üleval hoidmine ongi tema üks rolle koondises.

title: Eesti päästjaks kerkinud Teppan: loodan, et nüüd saime kännu tagant minema

maintext:
19:25 kaotatud avageimi järel teises geimis platsile saanud Teppan tegutses kohe rünnakul suurepäraselt, lisaks kandus tema võimas emotsioon üle kaaslastele ning asjad võtsid uue suuna ning kolm järgmist geimi kallutasid eestlased enda kasuks 28:26, 25:18 ja 25:23. Teppan tõi 16 punkti (+9), Robert Tähe arvele jäi edukaimana 21 silma (+13).
«Eilsest oli näha, et asi polnud päris õige seal platsil. Ei oska öelda, miks meil eile ja ka täna avageimis kõht lahti oli. Aga üks minu ülesannetest siin ongi tuua jõudu ja energiat meeskonda,» rääks päevakangelane.
Ta lisas, et kõik lootsid grupist esimesena edasi pääseda, ent enne selliste mõtete mõlgutamist peab oma mängu leidma. «Meie võimed vastavad sellele ootusele, aga enne tuleb oma asjad käima saada. Loodan, et saime nüüd kännu tagant minema, kolm geimi olime juba täitsa oma näoga,» lisas Teppan.
Koondise kapten Kert Toobal tunnustas noort kolleegi. «Eilsega panime end korraliku surve alla, me polnud tšehhide vastu päris selliseks 0:3 kaotuseks valmis. See lõi rivist välja, kuigi ega meie oskused ju kuhugi kadunud ei ole. Aga eile õhtul liikusime hotellis toast tuppa ja rääkisime omavahel palju,» rääkis Toobal esimesest kohtumisest.
«Rumeenia oskab samuti mängida, enam pole nii, et alagrupis on üks kindel autsaider. Teadsime, et nad tulevad meeletu riskiga servima. Ja nende planeeriva servi mehed ei eksinud sisuliselt üldse. Lihtne ei olnud täna, ent tegutsesime meeskondlikumalt. Ja Reneed kiidan, täna tuli ta sellise positiivse agressiivsusega, vahel on tal see agressiivsus negatiivne. Seda oli meile hädasti vaja,» ütles Toobal. «Homme on taas raske mäng ja peame 100% asja juures olema.»
Homme kell 17 kohtub Eesti Makedooniaga.


description: Pärast Floyd Mayweather jr’i ja Manny Pacquiao suurmatši toimumist on otsitud uut duelli, mis võiks poksimaailma kihama panna. Praeguseks on see ka leitud ja kõige kuumemaks vastasseisuks oleks keskkaalu heitlus mehhiklase Canelo Alvareze ja Kasahstani ässa Gennadi Golovkini vahel. Kõigi eelduste kohaselt võiks matš aset leida järgmise aasta septembris.

title: Võimsaid obadusi jagavad poksiässad peavad järgmise supermatši

maintext:
26-aastane Alvarez on profina saanud kirja 48 võitu (34 nokaudiga), 1 viigi ja 1 kaotuse. Ainus kaotus pärineb 2013. aastast, kui ta jäi alla Mayweatherile. 34-aastane Golovkin on võitnud enda 36 matši. 33 võitu on ta teeninud nokaudiga ja seejuures on ta nokauteerinud 23 viimast vastast.
Mõlemad mehed on andnud mõista, et nad oleksid matši toimumisest huvitatud ning loomulikult läheks jagamisele meeletu rahasumma. Seniste teadete kohaselt teeniksid mõlemad mehed matši eest kümneid miljoneid dollareid. Suur oleks tõenäoliselt huvi ka tasulistes telekanalites, kus ostude arv võib küündida üle miljoni.
«Gennadi võitleb Caneloga võimalikult kiiresti,» teatas Kasahstani ässa promootor Tom Loeffler USA Todayle. «See oleks praegu suurim matš poksimaailmas. Mõned eelläbirääkimised on juba peetud. Meil on Golden Boy promotsioonifirmaga head suhted. Seega loodan, et matš toimub.»
«Vaadake, mina tahan, et see matš toimuks,» sõnas Golden Boy poolt endine poksiäss Oscar de la Hoya. «Selles ei ole mingit kahtlust. Rääkisin just Dallas Cowboysi omaniku Jerry Jonesiga ning talle meeldiks, kui see matš toimuks Cowboysi koduareenil (AT&T staadion mahutab 80 000 inimest). Põhiline on see, et Canelo ei karda kedagi ja ta poksib Gennadiga septembris.»


description: Poola jalgpalliliigas viimasel ajal suurepäraseid esitusi teinud Eesti koondise keskväljaliider Konstantin Vassiljev on rahvusmeeskonna uue peatreeneri Martin Reimiga juba ühenduses olnud ning on rahul, et taas sai võimaluse treener, kes Eesti jalgpalli hingeelu hästi tunneb.

title: Vassiljev: hea, et võimaluse saab Eesti treener, kes teab kohalikku jalgpalli lähemalt

maintext:
«Rääkisime natuke tervisest, mängust klubis ja natuke koondisest. Midagi suuremat ja konkreetsemat ei rääkinud. Kõik saame aru, et peame oma mängu parandama ja on võimalik koondist oktoobris hästi esindada - kõigepealt võita Gibraltarit ja seejärel vaatame, mis saab Kreekaga,» rääkis Vassiljev, vahendab ERR Sport.
«Ma arvan, et positiivne on see, et võimaluse saab Eesti treener, kes teab Eesti jalgpalli lähedalt ja tal saab võib-olla olema natuke lihtsam, kui välistreeneril,» lisas Vassiljev.


description: AVIS Rapla avab esmakordselt Eesti korvpalli meistriliigas hooaja oma kodusaalis juba sel pühapäeval, mil vastaseks on valitsev Eesti meister BC Kalev/Cramo. Täna meeskonda ja eesmärke tutvustanud Rapla meeskond on võtnud ühiseks eesmärgiks olla kevadel kolmandat aastat vähemalt kolmandal kohal.

title: Rapla korvpallimeeskond läheb sihtima vähemalt pronksmedaleid

maintext:
«AVIS Rapla meeskonnas on alles nii möödunud aasta tiimivaim kui on lisandunud ka uut värsket verd – see annab meile indu algaval hooajal vähemalt sama tugevaid mänge ja lahinguid pidada kui mullugi,» sõnas AVIS Rapla manager Jaak Karp.
Karp tõi esile, et kuigi meeskonna põhituumik on paigas, siis jätkuvalt otsitakse veel ühte «suurt meest» keskmängijaks. «Oleme pidanud läbirääkimisi mitmete mängijatega ning lahendus võib tulla nii mõne päeva kui mõne nädalaga,» selgitas Karp, kuid ei söendanud veel nimesid välja hüüda.
Aivar Kuusmaa oli hooaja avamängu eel positiivne. «Avis Rapla on küll 13 korda järjest Kalev/Cramole kaotanud, kuid usun, et pühapäeval on meil siiski võimalus see needus murda,» rääkis Kuusmaa.
Rapla meeskond 2016. hooaja alguses:
Rasham Suarez, Marek Ruut, Domen Bratož, Karl-Johan Lips, Thomas van der Mars, Gregor Ilves, Indrek Kajupank, Kristjan Voolaid, Martin Paasoja, Sven Kaldre.


description: Nädalavahetusel Soomes toimunud Põhja-Euroopa meistrivõistluste viimasel etapil saavutas Andre Kurg (Škoda Fabia) esirattaveoliste autode arvestuses kolmanda koha, millega kindlustas Kurg (23) tänavuse meistritiitli.

title: Andre Kurg tuli rallikrossis Põhja-Euroopa meistriks

maintext:
Värskelt Super1600 klassi Põhjamaade meistriks tulnud Kurel õnnestus neljast toimunud etapist võita Läti ja Taani etapid ning finaali viimasel ringil ilmnenud tehniliste probleemide kiuste õnnestus ka viimasel etapil finišeerida poodiumil.
«Kuna tänavuse hooaja algus ei kulgenud soovitult, tunneme saavutatud Põhja-Euroopa meistritiitli üle suurt rõõmu. Meeskonna raske töö tulemus annab meile jõudu edaspidi veelgi kõrgemale pürgida,» kommenteeris Kurg.


description: Tartu Ülikooli korvpallimeeskond võitis tasavägises kontrollmängus Riia Baronsit, kallutades kohtumise 71:63 enda kasuks viimase veerandajaga.

title: Tartu Ülikool alistas viimases kontrollmängus Riia Baronsi

maintext:
Avaveerandi võitis Barons kindlalt 22:10, ent poolajapausiks oli Tartu vähendanud kaotusseisu vaid ühele punktile, 33:34. Kolmas veerandaeg lõppes 51:51 viigiseisul, ent viimase kümne minutiga said tartlased oma mängu korralikult käima ja võitsid lõpuks kaheksapunktilise vahega.
Tartu resultatiivseim mängija oli 14 punkti ja 10 lauapalliga topeltduubli teinud Janar Talts. 14 punkti viskas ka Dominykas Milka, kes noppis lisaks 8 lauapalli. Mandell Thomas lisas 13 punkti ja andis neli resultatiivset söötu.
Järgmise kohtumise peab Tartu FIBA Meistrite Liiga raames 27. septembril kell 20.30 võõrsil Gröningeni Donariga, kelle kodus toimub mäng. Sama meeskonda võõrustatakse 29. septembril, pall pannakse siis mängu kell 19.00.


description: Eesti jalgpallikoondise kapten Ragnar Klavan kirjeldas «Pealtnägijale» antud intervjuus muuhulgas ka enda kummalisi vahejuhtumeid Liverpooli fännidega.

title: Klavan kirjeldas oma kummalisi vahejuhtumeid Liverpooli fännidega

maintext:
«Okei, selle jalgpallijutu nii kaua kui taksoga sõidad kannatad ära, aga viimane kord oli siis, kui mingi india mees hakkas keset sõitu Youtube’i videot tegema, et ta sõidab siin Ragnar Klavaniga taksos ja nüüd lähme sinna, sinna. Siis mõtlesin, et see on juba liiga palju,» kirjeldas ta ühte vahejuhtumit, vahendab ERR Sport.
«Aasia riikidest pärit vanem meesterahvas tuli minu juurde pärast hommikusööki ja küsis ilusti, kas pilti võib teha. Ta polnud selle nutitelefoniga väga sina peal ja siis ta kogemata vajutas viimase pildi peale, mis ta teinud oli ja see oli täpselt sellest, kuidas ma hommiksöögilauas söön,» rääkis ta järgmisest juhtumist.


description: «Me polnud veel nii suureks mänguks valmis,» võttis Eesti korvpallikoondise peatreener Tiit Sokk tabavalt kokku oma hoolealuste esinemise EM-valikturniiri viimases kohtumises Poolaga. Suutnuks Eesti Tartus peetud mängu piisavalt suurelt võita, taganuks see pileti EM-finaalturniirile, tegelikkus tähendas aga 31-punktilist kaotust 63:94.

title: Imet ei sündinud, etteheited oleks kohatud


description: Tippsportlase karjääri lõpetanud Floyd Mayweather jr teatas, et ta ei kavatse ringis vastamisi minna Conor McGregoriga.

title: Põnevusmatš Mayweatheri ja McGregori vahel jääb ära

maintext:
39-aastane endine poksiäss on varasemalt rääkinud, et ta läheks MMA-võitleja McGregoriga vastamisi ainult juhul, kui ta teeniks selle duelli eest 100 miljoni USA dollarit, kirjutab BBC Sport.
«Ma üritasin matši teoks teha, kuid see ei olnud võimalik. Seega on vaja edasi liikuda,» teatas Mayweather. «Ma tunnen uhkust, et olen võitlusspordi suurim staar ka olukorras, kus ma ei ole enam tegevsportlane.»


description: Eesti võrkpallikoondis võitis EM-valikturniiril ülitähtsas kohtumises Rumeeniat 3:1 (19:25, 28:26, 25:18, 25:23) ning sai kirja oma esimese võidu. Homme kohtutakse kell 17 algavas kohtumises Makedooniaga.

title: Postimehe otsepilt: Teppani sekkumine tõi Eestile uue hingamise ja ülivajaliku võidu

maintext:
Mäng algas ilusti, ent siis tekkisid probleemid servi vastuvõtul ja sellest johtuvalt muud mured. Jäädi 12:16 kaotusseisu ja vahe suurenes juba 14:20-le. Avageimi enam päästa ei õnnestunudki ja see kaotati 19:25.
Teise geimi alguses jäid eestlased taas kaotusseisu, ent siis vahetas Cretu Oliver Venno asemele mängu Renee Teppani, kes tegutses kohe korduvalt resultatiivselt ja tõi meeskonnale emotsiooni juurde ja kaotusseis pöörati 15:12 eduks. Edasi jätkus punkt-punkti mäng, kuni 20:20 seisult tõi punkti Keith Pupart ja siis Teppan. Ent rumeenlased viigistasid 22:22. Taas tegutses hästi Teppan, ent eksis kohe ise servil ja taas tablool viik: 23:23. Punkt-punkti thriller jätkus, kuni lõpuks suudavad eestlased võtta 28:26 geimivõidu.
Kolmas geim algas juba paremini, emotsioon kestis ja Eesti läks 9:5 juhtima. Teppani järjekordse võimsa rünnaku järel juhti juba 14:9 ja 20:15 ning seda eduseisu enam käest ei antud. Geim Eestile 25:18.
Neljandat geimi dikteerisid algul taas eestlased, Teppani löögist juhiti esimeseks tehniliseks vaheajaks 8:4. Rumeenlased suutsid aga kodupubliku toetusel jõuda 13:13 viigini ning haarasid seejärel juba ise 19:16 eduseisu. Taas oli Teppan see, kes edukalt ründas ning seejärel sai Eesti veel ka blokist punkti ning vahe vaid üks silm. Täht viigistas 20:20. Numbrid 22:22 tõi tabloole taas Täht ning seejärel eksisid rumeenlased rünnakul (23:22 Eestile). Eksimus Teppanilt ja 23:23. Ardo Kreek tõi raskel hetkel vajaliku punkti ja Eestil matšpall. Täht servis ässa ning geim meile 25:23 ja mäng 3:1.
Täht tõi Eesti koondisele 20 punkti, Teppan 17, Pupart ning Kreek mõlemad 10, Venno ja Aganits 7, Toobal 4 punkti.
Eile jäi Eesti 0:3 alla Tšehhile, rumeenlased alistasid aga 3:0 Makedoonia. Tänases esimeses kohtumises alistas Tšehhi Makedoonia 3:1.
Mängu eel:
Rumeenia koondise paremad päevad jäävad kaugesse minevikku: 1980. aastal said nad Moskva olümpial koguni pronksi, maailmameistrivõistlustelt on võidetud kaks hõbedat ja sama palju pronkse (ent need jäävad kõik 1960. aastatesse – M. G). EMil on 1963. aastast ette näidata kuld, 1970ndatel saadi kaks pronksi ja 1950ndatel kaks hõbedat.
Viimastel aastatel pole Rumeenia EM-finaalturniirile jõudnud: valiksarjas on nad viimasel kolmel aastal saanud vastavalt 29., 27. ning 26. koha (siinkohal tuletame meelde, et seni pääses finaalturniirile vaid meie maailmajao 16 paremat, nüüd see süsteem muutub ja pääseb 24).
Eelmisel aastal saadi Euroopa liigas 11. koht, aasta enne seda oldi viiendad. 2010. aastal saadi neljas koht. Rumeenia pidas EM-mängude eel sõpruskohtumisi Iisraeli ja Moldovaga, võites kuuest mängust viies.
Turniiri viimase mängu peab Eesti koondis laupäeval, kui kell 17 mängitakse Makedooniaga. Turniiri teine ring mängitakse Tšehhis vahemikus 23. – 25. september. Otsepääsme finaalturniirile tagab kvarteti parim, teise koha omanikku ootab oktoobris ees valikturniiri kolmas ring.


description: Täna ja homme toimub Prantsusmaal Talence’is meeste kümnevõistlus, kus on stardis ka eestlane Maicel Uibo. Postimees hoiab lugejaid võistluste käiguga kursis.

title: Uibo alustas Talence’i kümnevõistlust tagasihoidlikult

maintext:
100 meetrit (isiklik rekord 10,99, rekordigraafikus 11,10)
Uibo jooksis 100 meetrit 11,24ga ning oli oma jooksus eelviimane ehk viies. Esimese ala järel on Uibo 17 sportlase seas 808 punktiga (rekordgraafikuga -30) 12. positsioonil.
100 meetris näitas parimat aega kanadalane Pierce Lepage, joostes 10,46 (985 punkti), teine oli Aleksei Kasjanov 10,65ga (940) ning kolmas Kevin Mayer 10,82ga (901).
Enne võistlust:
Pettumustvalmistava olümpia järel teeb Uibo Talence’is oma tänavuse hooaja neljanda kümmevõistluse. Rios kuulitõukes saadud null jättis Uibo 7170 punkti peale, kuid Prantsusmaal peetav kümnevõistlus annab talle võimaluse hooaeg positiivselt lõpetada.
Talence’is on stardis ka Rio olümpiamängudel uue rahvusrekordi püstitanud ning 8834 punktiga hõbemedali võitnud Kevin Mayer. Just Mayeril on suurepärane võimalus võita ka võistlussarja peaauhind 30 000 dollarit. Selleks tuleb tal koguda vähemalt 7942 punkti, mis tõstaks ta senisest liidrist Kai Kazmirekist ette.
Edela-Prantsusmaa linnas on võistlemas veel kuubalane Leonel Suarez (8654), ukrainlane Aleksei Kasjanov (8479) ning Grenada kümnevõistleja Kurt Felix (8323). Uibo isiklik rekord on 8356 punkti.


description: Tennise maailma edetabelis teiseks langenud USA tennisist Serena Williams ei lase end viimase aja tagasilöökidest häirida ning puhkab täiel rinnal.

title: Fotod: tagasilööke kogenud Williams võttis lühikese puhkuse

maintext:
Williams oli ka üks nendest sportlastest, kes häkkerirühmituse Fancy Bearsi avaldatud nimekirjast esimesena paljastati. Häkkerid avaldasid, et Williamsil on terviseprobleemide leevendamiseks luba kasutada tugevatoimelisi valuvaigisteid oksükodooni ja hüdromorfooni. Mõlemad on keelatud ainete nimekirjas.
Samas pole päris kõik Williamsi jaoks viimasel ajal viltu läinud. US Openil sai ta oma karjääri 308. suure slämmi matšivõidu, millega tõusis suure slämmi ajaloos kõige rohkem mänge võitnud tennisistiks. Nüüd on tennisist aja maha võtnud ning naudib puhkust.
..... And the girl who never took a vacation took one day off...and then she came back A photo posted by Serena Williams (@serenawilliams) on Sep 17, 2016 at 8:00am PDT


description: Barcelona endine mängija Philippe Christanval väidab, et jalgpallitreener Louis van Gaal nuttis pärast Barcelonast vallandamist nagu tita.

title: Barca endine mängija: Van Gaal nuttis pärast vallandamist nagu tita

maintext:
Christanval mängis Barcelonas aastatel 2001 – 2003. Van Gaal on Barcelona juhendaja olnud kahel korral, tema esimene aeg kestis 1997. aastast kuni 2000. aastani, teine aga 2002. aastast 2003. aasta jaanuarini.
Hollandlane vallandati 2003. aasta jaanuaris pärast 0:2 kaotust Celta Vigole. Christanval meenutas toda Van Gaalile saatuslikuks saanud päeva. «Ta tuli pärast uudise kuulmist riietusruumi, alustas rääkimist ning puhkes siis nutma nagu tita,» sõnas kuuel korral Prantsusmaa koondist esindanud Christanval.
«Ta oli täiesti löödud. Mind mõjutas see, et nägin teda nutmas. Ta oli nii jäik ja külm persoon ning ühtäkki oli ta hävitatud,» jätkas nüüdseks 38-aastane endine jalgpallur. Van Gaal võitis oma esimesel valitsusajal Barcelonaga kaks liigatiitlit ning liigakarika, kuid oma teisel võimalusel ei õnnestunud tal midagi suurt korda saata.


description: Eelmisel nädalal sai Egle Eller-Nabist esimene eestlane, kes osalenud mainekal Mr. Olympia jõuproovil. Bikiinifitnessis võistlev Eller-Nabi osales seal Bikini Olympia kategoorias, kus talle läks protokolli kirja 16. koht. Las Vegases toimunud võistlusel võimutsesid kodupubliku ees võistlenud ameeriklannad, kellele läks kaheksa paremat kohta. Võidu võttis Courtney King. Teiseks tuli Angelica Teixeira ja kolmandaks India Paulino.

title: Video ja fotod: vaata, kes võimutsesid Egle Eller-Nabi ees bikiiniolümpial

maintext:
Fotod ja videod: Egle Eller-Nabi tegi bikiinifitnessi olümpial ajalugu
Eesti oli lõppenud nädalavahetusel esmakordselt esindatud kulturismi- ja fitnessivõistlusel Mr. Olympia. Ala kõige mainekamal jõuproovil oli bikiinifitnessis stardis Egle Eller-Nabi ja sellega sai temast esimene eestlane, kes antud ala olümpial osalenud.


description: Triatloni MK-sarja viimasel osavõistlusel Cozumeli saarel leidis aset omapärane juhtum, kui britt Alistair Brownlee tassis enda venna Jonathani üle finišijoone. Jonathan Brownlee lõpetas võistluse lõpuks teisena ning Rio ja Londoni olümpiamängude võitja Alistair Brownlee kolmandana.

title: Video: olümpiavõitja tassis venna üle finišijoone, kuid ihaldatud tiitel jäi saamata

maintext:
Võistluse võitis Lõuna-Aafrika Vabariigi sportlane Henri Schoeman. Alistair Brownlee üritas venda aidates aidata ta ka MK-sarja üldvõitjaks, kuid sellest jäi lõpuks napilt puudu. MK-sarja üldliidrina starti tulnud hispaanlane Mario Mola jõudis finišisse viiendana ja lõpuks kogus ta hooaja peale Jonathan Brownleest neli punkti rohkem.
Pärast võistlust viidi Jonathan Brownlee haiglasse ülevaatusele. Lisaks esitati brittide tegevuse vastu ka protest. Rahvusvaheline Triatloniliit teatas hiljem, et kohtunikekogu ja võistluse kohtunikud leidsid, et tulemused jäävad jõusse ja kellelegi karistust ei määrata.
Vastavalt reeglitele tulnuks Jonathan Brownlee tulemus tühistada ja seetõttu oli ka palju neid, kes kohtunike otsust hiljem kritiseerisid. Vastavalt reeglitele, et tohi triatlonis võistluse ajal kasutada kõrvalist abi.


description: Arsenali fännid on hakanud arutama, kas nende paremkaitsja Hector Bellerin võiks joosta üle ka maailma kõige kiirema mehe Usain Bolti. Arsenali peatreeneri Arsene Wengeri sõnul oleks Bolt Bellerinile natukene liiga suur amps.

title: Wenger: Bellerin on ikkagi aeglasem kui Bolt

maintext:
Bellerin on jooksnud 40 meetrit ajaga 4,42. Näiteks on välja arvutatud, et üldiselt aeglase stardiga Bolt läbis oma 100 meetri rekordjooksus esimesed 40 meetrit 4,64ga. Bellerini kiirus on Arsenali fännid elevile ajanud ning teda on hakatud kutsuma maailma kõige kiiremaks meheks. Wenger tõmbab aga poolehoidjate hoogu maha.
«Ma usun, et Bolt on ikkagi kiirem kui Hector,» kommenteeris Wenger lühidalt vastasseisu. 21-aastane Bellerin tegi Arsenalis läbilöögi tunamulluse hooaja teises pooles ning on käesoleval hooajal mänginud Inglismaa kõrgliigas kõik matšid algusest lõpuni.


description: 2016. aasta esimeses pooles on Eesti Antidoping ja Eesti dopinguvastane distsiplinaarkolleegium pidanud menetlema viit positiivset dopingujuhtumit, mille raames on sportlase organismist leitud meldooniumi. Kõik sportlased olid tarvitanud Lätis toodetud ravimit Mildronaat, kuid väitnud, et nad on tarvitanud ravimit ajal, kui see oli lubatud, so 2015. aastal, viimati vahemikus oktoober-detsember. Puuduvad tõendid, et sportlased oleksid ravimit kasutanud pärast 1. jaanuari, kui meldoonium oli juba keelatud ainete nimekirjas.

title: Antidoping on pidanud menetlema viie Eesti sportlase positiivset dopingujuhtumit

maintext:
Proovid võeti ajal, kui WADA ei olnud välja andnud konkreetsemaid juhiseid ning tuli ära oodata WADA poolt tehtavad uuringud meldooniumi organismis püsimise kohta. 30. juunil andis WADA välja eraldi juhise meldooniumijuhtumite käsitlemiseks, mille järgi proovide osas, mis sisaldavad meldooniumi alla 1 μg/ml, võib langetada otsuse, et sportlane ei ole dopingu kasutamises süüdi. Kõikide Eesti sportlaste proovide näidud olid alla 1 μg/ml, mis võimaldas Eesti dopinguvastasel distsiplinaarkolleegiumil otsustada, et sportlased ei ole dopinguvastast reeglit rikkunud – sportlastel ei leitud süüd ega hooletust ning nad ei võinud teada, et meldoonium nii kaua organismis püsib, kirjutab antidoping.ee.
Kui sportlane süüdi ei mõisteta, siis vastavalt Eesti dopinguvastastele reeglitele ei pea dopinguvastane organisatsioon avalikustama juhtumiga seotud detaile. Avalikustamisel peaks olema dopingu kasutamisele heidutav mõju. Kui on otsustatud, et rikkumist ei ole toimunud, võib otsuse avalikustada üksnes sportlase nõusolekul. Kaitsmaks sportlaste privaatsust, ei avalikusta Eesti Antidoping ühegi sportlase nime ega spordiala.
Meldoonium on keelatud ainete nimekirjas hormoonide ja metaboolsete modulaatorite klassifikatsioonis S4 alates 2016. aastast, olles keelatud nii võistlussiseselt kui -väliselt. 2016. aasta jooksul on ilmnenud hulgaliselt meldooniumijuhtumeid, sest selgus, et keelatud ainel on pikk peiteperiood. 24. augusti seisuga on WADA andmetel menetletud 483 meldooniumijuhtumit.


description: Torontos jätkuval jäähoki maailma karikaturniiril sai selgeks, et USA alagrupist edasi ei pääse. Kohtumises Kanada vastu rahuldanuks ameeriklasi vaid võit, kuid lõpuks lahkuti väljakult 2:4 kaotusega.

title: Võimas Kanada murdis ameeriklaste südamed

maintext:
Mängu alustas USA tegelikult hästi ja Ryan McDonagh viis nad viiendal minutil juhtima. Seejärel algas aga Kanada sõu ning järgmise seitsme minuti jooksul viskasid korraldajamaa poolelt kaks väravat Matt Duchene ja ühe lisas Corey Perry. Teisel perioodil läks Kanada Patrice Bergeroni väravast juba 4:1 juhtima. Päris matši lõpu eel vähendas T.J. Oshie USA kaotusseisu küll ühe värava võrra, kuid suures plaanis see midagi ei enam ei muutnud.
«Oleme pettunud ja läbikukkunud, korraga valdab väga palju emotsioone,» tunnistas USA peatreener John Tortorella. «Tunnen, et vedasime inimesi alt ja mina vastutan selle kõige eest. Olen tõesti väga pettunud.» Ryan McDonagh lisas: «Kindlasti ei kujutanud me seda turniiri enda jaoks sellisena ette. Kõik juhtus nii kiiresti. Olime juba pärast esimest kaotust (0:3 kaotus Euroopale – toim) väga raskes seisus.»
USA kohtub alagurpi viimases mängus Tšehhiga, kuid edasipääsulootused on kahe kaotusega minetatud. Tšehhil on võidu korral veel võimalus edasi pääseda. Omavahel selgitavad alagupi võitja Euroopa ja Kanada.
A-alagrupp:
1. Kanada 4 punkti
2. Euroopa 4
3. Tšehhi 1
4. USA 0


description: Anett Kontaveit (WTA 126.) jõudis Guangzhous peetaval 226 750-dollarilise auhinnafondiga WTA-turniiril kolmandasse ringi ehk veerandfinaali, alistades teises ringis kolmes setis hiinlanna Lin Zhu (WTA 155.).

title: Kontaveit jõudis Hiina turniiril kolmesetilise mängu järel veerandfinaali

maintext:
Kontaveit võitis avaseti 6:1, kaotas küll teise 3:6, ent võitis seejärel otsustava kolmanda seti kuivalt 6:0. Kohtumine kestis tunni ja 23 minutit, Kontaveit tegi sarnaselt vastasele selle jooksul kolm topeltviga, kuid lõi ka neli serviässa. Vastase viiest murdepallist päästis Kontaveit neli ning realiseeris ise seitsmest murdepallist viis.
Veerandfinaalis kohtub eestlanna kas esimese asetusega itaallanna Sara Errani (WTA 36.) või Šveitsi esindava Viktorija Golubiciga (WTA 67.). Samal tabelipoolel on vastamisi ka ukrainlanna Lesja Tsurenko ja ameeriklanna Alison Riske. Teises tabelipooles kohtuvad veerandfinaalides ameeriklanna Jennifer Brady ja horvaatlanna Ana Konjuh ning sakslanna Sabine Lisicki ja serblanna Jelena Jankovic.


description: Triatleet Kaidi Kivioja lõpetas eile edukaks kujunenud hooaja Mehhikos toimunud U23 maailmameistrivõistlustega, saades kirja viienda tulemuse. Heitluse medalinimel rikkus viga vahetusalas, mille eest määrati talle ajaline karistus.

title: U23 MMil viiendaks tulnud Kivioja võistluse rikkus viga vahetusalas

maintext:
«Suutsin küll enamuse võistlusest medalikonkurentsis olla, aga tegin kaks viga. Kõigepealt, et ma penalti üldse sain - prillid või müts ei jõudnud kasti, kuigi ma ei saanud sellest ise arugi - ja teiseks võtsin ma selle penalti liiga vara. Rikkusin oma rütmi ja andsin teistele lisamotivatsiooni. Aga vigadest õpitakse ja olen järgmine kord targem,» kommenteeris kergelt pettunud Kivioja hooaja finaalvõistluse murrangulisi hetki.
Koju naastes ootab Kiviojat ees nüüd puhkus, et alustada seejärel ettevalmistusi uueks olümpiatsükliks. Rios olümpiadebüüdi teinud triatleet lubas, et järgmisel hooaja keskendub ta enda ujumisoskuse parandamisele.


description: Eesti Vabariigi valitsus kiitis heaks kultuuriminister Indrek Saare esitatud mitmed ettepanekud spordi riikliku rahastamise ja selle aluspõhimõtete muutmiseks. Uuendamisel olev rahastamismudel muudab peaaegu 15 aastat kehtinud spordi rahastamissüsteemi selgemaks ning vähendab bürokraatiat.

title: Muudatus Eesti spordi rahastamises: toetuste jagamise eest hakkab vastutama EOK

maintext:
Spordi riikliku rahastamise aluspõhimõtete analüüsimises ja vajalike muudatusettepanekute valitsusele esitamises leppis kultuuriminister kokku rahandusministriga juba mullustel riigieelarve läbirääkimistel.
Kultuuriminister Indrek Saare sõnul on spordi riiklik rahastamine olnud keeruline ja mitmel juhul ka läbipaistmatu. «Rahastamine on killustatud, mitmetest allikatest toetatakse samu tegevusi, rahastamise põhimõtted ei ole selged taotlejatele ega ka avalikkusele. Riigikogu tehtavad ühekordsed toetused on kujunenud püsivaks toetuseks spordiorganisatsioonide jaoks. See ei ole mõistlik,» rääkis Saar.
Minister selgitas, et edaspidi jagab spordialaliitude tegevustoetusi Eesti Olümpiakomitee (EOK). Kultuuriministeerium toetab sporti valdavalt katusorganisatsioonide kaudu, jätkates eraldi näiteks rahvusvaheliste spordisündmuste toetamist. Spordiprojektidele eraldab raha ning ühekordseid toetusi jagab ka edaspidi Kultuurkapital, kes toetab muuhulgas nende spordialaliitude ettevõtmisi, mis ei mahu tegevustoetuse saajate hulka.
Uue mudeli rakendudes vastutab spordialaliitude tegevustoetuse ja noortespordi toetuste jagamise eest EOK. Eraldiste aluseks on ministri määrus, milles sisalduvad uuendatud kriteeriumid töötati välja koostöös spordialaliitudega. Ka Riigikogult EOK kaudu spordiorganisatsioonidele suunatud toetused mahus 1,5 miljonit eurot suunatakse edaspidi Kultuuriministeeriumi kaudu EOKle ning suurem osa sellest liidetakse spordialaliitude tegevustoetustele.
Rahandusministeeriumiga jätkub arutelu hasartmängumaksust laekuvate vahendite jaotuspõhimõtete üle. Kehtiva hasartmängumaksu seaduse kohaselt suunatakse 22% Hasartmängumaksu Nõukogu (HMN) rahast olümpiaettevalmistusprojektide toetamiseks ja 10% jaotab HMN esitatud taotluste põhjal teistele spordivaldkonna projektidele.
Kultuuriministri ettepanek oli suunata spordile seadusega ette nähtud HMNi toetused täies mahus olümpiaettevalmistusprojektide toetamiseks. Valitsus jäi aga seisukohale, et hasartmängumaksu seaduse muutmisele tuleb läheneda terviklikult ning vastavalt kokkuleppele valmistab Rahandusministeerium ilma väljatöötamiskavatsuseta ette selle seaduse muutmise seaduse eelnõu, mis hõlmab HMN jagatavaid toetusi tervikuna.
Esitatud muudatusettepanekud töötati välja koos Rahandusministeeriumi, EOK, spordialaliitude ja maakonna spordiliitude esindajatega.


description: Dopingu tarvitamise eest eluaegset võistluskeeldu kandev kulturist Marek Kalmus kutsuti demonstratsioonesinejana esinema 1. oktoobril Salme Kultuurikeskuses toimuval võistlusel Pure Elite Estonia. Nüüd tundub, et Kalmus lavale siiski astuda ei saa.

title: Eluaegset keeldu kandev Marek Kalmus kutsuti taas lavale, Eesti Antidoping sekkus

maintext:
Marek Kalmusele saadeti kiri ka Eesti Antidopingu juhatuse liikme Elina Kivinuki poolt, kes tõi välja, et eluagset keeldu kandval Kalmusel ei ole õigust areenile astuda.
«Lp Marek Kalmus, Eesti Antidopinguni on jõudnud informatsioon, et kavatsete osaleda 1. oktoobril 2016 võistlustel «Pure Elite Estonia». Tuginedes Eesti Kulturismi ja Fitnessi Liidu juhatuse otsustele ja Eesti dopinguvastastele reeglitele, kinnitame, et Teil on jätkuvalt kehtiv eluaegne võistluskeeld (määratud 14. jaanuaril 2009, sest olite selleks ajaks andnud kolm positiivset dopinguproovi). Kuigi Teil on Eesti dopinguvastaste reeglite järgi võimalik osa võtta kohalikest võistlustest, mida ei ole heaks kiitnud maailma dopinguvastasele koodeksile allakirjutaja, peame Teie võistlemist ebaeetiliseks,» kirjutas Kivinukk Kalmusele.
Kivinukk märkis kirjas, et Kalmus võib jagada ka omapoolset vaatenurka ning Kalmus märkiski, et ta ei kavatsenud osaleda võistlusel, vaid ta kavatses teha lihtsalt show’d ja esitada vahekava.
«Selgitan, et võistluskeeld kehtib ka demonstratsioonesinemiste osas (EAD reeglid p 10.12.1),» kirjutas Kivinukk. «Kui reegleid sõna-sõnalt järgides võiksite nimetatud võistlustel vaheetteastetena ka esineda, siis ilmselt on ka arusaadav, et spordiringkond, kes Teie tausta teab, võib teha sellest dopinguvastase võitluse kohta ebasoovitavad järeldused.»
Pure Elite Estonia võistluse peakorraldaja Kristel Klein kirjutab juhtumi järel Bonsuna.com foorumis, et temale on asjade selline käik üllatav. Lõpetuseks kirjutab Klein, et ta ootab ikkagi Kalmust 1. oktoobril lavale ja seda heas füüsilises vormis fitnessi harrastajana, mitte võistluskeelu saanud sportlasena.
Loe juhtunust pikemalt Bonsuna.com foorumist.


description: Eelmisel nädalal sai selgeks, et 2018. aasta 14. augustil peetakse Tallinnas Lillekülas UEFA superkarikas. Eesti Jalgpalli Liit kinnitas, et Eesti inimeste täita jääb eeldatavalt kolmandik staadionist.

title: Tallinnas toimuval UEFA superkarikafinaalil jääb kolmandik staadionist eestlaste täita

maintext:
«Kogu piletisüsteem on veel lahtine, sest sõltub suurel määral nendest klubidest, kes superikarikafinaali jõuavad. UEFA senine praktika on olnud, et piletimüük algab paar kuud enne kohtumist ja kohalikul turul realiseeritakse umbes kolmandik pääsmetest,» rääkis Eesti Jalgpalli Liidu avalike ja koostöösuhete osakonna juhataja Mihkel Uiboleht Soccernet.ee-le.
«Viimasel finaalil Trondheimis maksis pilet 150 eurot, Eestis tuleb see odavam. Koostöös UEFA-ga tuleb leida võimalikult pealtvaatajasõbralik hind, mis oleks samal ajal vastavuses mängu tasemega - tegu on ikkagi Euroopa klubijalgpalli ühe tippsündmusega,» lisas ta.


description: Eesti jalgpalli meistriliigas alistas Tartu Tammeka kodustaadionil FC Flora 3:2. Tegemist oli Flora esimese kaotusega peatreener Argo Arbeiteri käe all.

title: Jalgpalli otsepilt: Tammekale kaotanud Flora tiitlilootused said suure hoobi

maintext:
Flora läks mängule teadmises, et kui täna Tammeka alistatakse tõustakse vähemalt ajutiselt Premium liiga tabeli liidriks. Kuid hoopis Tammeka oli see võistkond, kes mänguskoori avas, kui kohtumise 40. minutil oli täpne Marek Tšernjavski. Flora suutis kohtumise 56. minutil küll Mihkel Ainsalu väravast 1:1 viigiastada, kuid Tammeka läks mängu 82. minutil Randin Rande väravast taas juhtima.
Vaid kaks minutit hiljem tõi viigi tabloole Herol Riiberg. Lõppsõna jäi siiski Tammekale, kelle kapten Kaarel Kiidron kindlustas Tammekale üllatusliku 3:2 võidu.
Floral on 30 mänguga kogutud 60 punkti, tabelit juhib Levadia 62 punktiga (29 mängu), teine on samuti 62 punktiga (28 mängu) Infonet. Tammekal on 30 mänguga 35 punkti, mis annab tabelis seitsmenda koha.
POSTIMEHE TELEMÄNG
Tartu Tammeka – Tallinna Flora
Jalgpalli Eesti meistriliiga 30. voorus on Tartus vastamisi sealne Tammeka ja Tallinna FC Flora. Kohtumine algab Tamme staadionil reede õhtul kell 19.00 ja Postimees toob selle otsepildis vaatajateni, ülekannet kommenteerivad Kristjan Jaak Kangur ja Jonas Grauberg.
Reedel 16. septembril kell 19.00 Tartus Tamme staadionil
Tiitlikaitsja Flora on suutnud oma hooaja pea peale pöörata ning reedel avaneb valitseval Eesti meistril šanss vähemalt ajutiselt tabelis liidrikoht endale haarata. Nende teel seisab ees Tartu Tammeka.
Tammeka kaotas viimati tabelinaabrile Narva Transile võõrsil 2:4, kuigi kahel korral oli meeskond ka eduseisus. See tähendas ka tabelis seitsmenda koha kaotust – Transil on koos 33, Tammekal kaheksandana 32 punkti. Üheksandal kohal olevat Pärnu Linnameeskonda edestatakse samas tervelt 16 punktiga.
Flora alistas viimati kodus 2:1 Infoneti ning on nüüd nii Levadiast kui ka Infonetist kahe punkti kaugusel. Infonetil on samas võrreldes Flora ja Levadiaga mäng varuks ning Flora selja taga nelja punkti kaugusel olev Nõmme Kalju on pidanud Florast-Levadiast koguni kaks mängu vähem. Samas on Flora viimase aja mängugraafik olnud karm, sest viimase kolme ja poole nädala jooksul on kohtutud kaks korda Infonetiga ja kaks korda Kaljuga, lisaks viibisid paljud Flora võtmemängijad vahepealsel ajal Eesti koondise juures.
Sel hooajal on omavahel kolm korda juba mängitud ning Tammeka lahkus Tallinnast mõlemal korral magusa viigipunktiga, sundides Florat leppima tulemusega 0:0. Viimati kohtuti aga 22. juulil Tartus ning Argo Arbeiteri esimeses liigamängus Flora peatreenerina võtsid külalised Tallinnast kindla 4:0 võidu. Kaks väravat lõid selles kohtumises nii Rauno Sappinen kui ka Rauno Alliku, Tammeka lõpetas mängu aga Kaarel Kiidroni ja Martin Jõgi eemaldamise järel suisa üheksakesi.
Tammeka peatreener Indrek Koser: «Suutsime Narvas näidata küll atraktiivset mängu ning seda, et suudame lüüa väravaid, kuid neli sisse lastud väravat on palju. Võtmeks Flora vastu saab kindlasti olema meie kaitsetegevus. Kui suudame vastase käigud kinni panna, on kõik võimalik, anname endiselt maksimumi, et püsida eesmiste kannul!»
Tammeka äärepoolkaitsja Sander Kapper: «Mäng Floraga tuleb kindlasti raske füüsiliselt kuna Florale meeldib palju kohti vahedata, äärekaitsed on väga aktiivsed ja tõusevad rünnakutele palju kaasa. Kui me suudame need käigud kinni panna, siis tuleb ka positiivne tulemus. Kahjuks on üks meie parimas hoos olev mängija Kaspar Paur vigastatud. Loodan, et Kaspar saab kiiresti terveks, kuna ta on võistkonnale tähtis!»
Flora peatreener Argo Arbeiter: «Tammeka vastu minnes on sõnum üks: allahindlust me ei tee, vastast alahindama ei lähe. Mängime maksimaalsete jõududega ja maksimaalse keskendatusega. Tartust peame võtma kolm punkti. Muu meid ei rahulda.»
Flora väravavaht Mait Toom: «Seitsme päeva jooksul kolmas mäng ja võõrsil üllatusvõimelise Tammeka vastu. Tuleb kõva madin!»


description: Sel hooajal teiste sõitjate ja vormeliavalikkuse kriitika alla langenud 18-aastane Red Bulli vormel-1 tiimi piloot Max Verstappen pole nii karmi kohtlemist ära teeninud, ütles Red Bulli meeskonna boss Christian Horner usutluses väljaandele Autosport.

title: Red Bulli boss: Verstappenit kritiseeritakse, sest ta on liiga andekas

maintext:
Üheks suuremaks Verstappeni peale pahandajaks on olnud Ferrari äss Kimi Räikkönen, kes on noort hollandlast süüdistanud konkurentide rajalt välja puksimises ja ohtlikus sõidustiilis.
«Ma ei tea, kas Verstappenit on vaja sellise kriitika eest kaitsta. See sõltub sellest, kas kriitika on õigustatud või mitte. 99 protsendil juhtumitest see nii ei ole. Seega tuleb müra lihtsalt ignoreerida ja oma asjadele keskenduda,» kinnitas Horner.
«Ta on noor ja võib vahel eksida, aga ta õpib vigadest väga kiiresti. See on kõik arengu ja õppeprotsessi osa. Oleme varemgi näinud, et erakordselt andekaid sõitjaid hakatakse kritiseerima, kui nad proovivad vormelimaailmas kanda kinnitada. See on juhtunud Sebastian Vetteli, Lewis Hamiltoni, Fernando Alonso ja isegi Ayrton Sennaga,» lisas ta.


description: Tuleval hooajal autoralli MM-sarjas kihutama asuv Toyota meeskond palkas Yle teatel endale kaks soomlasest pilooti. Yle kirjutab, et meeskonnas hakkavad sõitma Esapekka Lappi ja Juho Hänninen.

title: Toyota WRC-tiim palkas endale kaks pilooti

maintext:
Meeskonna juhi Tommi Mäkineni sõnul on Toyota olnud huvitatud ka eestlasest Ott Tänakust. Viimaste teadete kohaselt sõidab Tänak tuleval hooajal aga M-Spordi põhimeeskonnas ja on seal esipiloodiks.
Mõlema soomlase jaoks on tegemist esimese täishooajaga WRC-sarjas. 35-aastane Hänninen on varasemalt osalenud mõnel MM-rallil WRC masinaga. 25-aastane Lappi on seni kihutanud WRC2 masinaga.
Uudisteagentuur STT kirjutab, et Toyota palkab endale veel ka kolmanda piloodi, kuid tema nimi on veel teadmata.


description: AS Roma legendaarne jalgpallur Francesco Totti sai täna 40 aastaseks. Mehele soovisid õnne nii tennisetäht Roger Federer,Barcelona ametivend Lionel Messi, aga ka maailma kiireim mees Usain Bolt.

title: Videod: 40-aastaseks saanud Tottile soovisid õnne mitmed spordimaailma superstaarid

maintext:
Totti on Romas mänginud alates 1989. aastast. Meeste võistkonda murdis ta 1992. aastal ning pole kordagi karjääri jooksul klubi vahetanud. Itaalia täiskasvanute koondises tegi ta debüüdi 1998. aastal ning lõpetas koondisekarjääri pärast 2006. aastal maailmameistriks tulemist.
Totti tegi Itaalia kõrgliigas tänavu ka ajalugu. Sampdoria vastu löödud värav tähendas, et itaallane on leidnud väravavõrgu igal liigahooajal alates 1994/95 hooajast.
Usain Bolti õnnitlus:
Roger Federeri head soovid:
From one world No. 1 to another ... @rogerfederer with a for Francesco!#Totti40 pic.twitter.com/1URu2oKXfd — AS Roma English (@ASRomaEN) September 27, 2016
Lionel Messi õnnitlused:
Andrea Pirlo õnnesoov:
.@Pirlo_official “vedo che riesci ancora a far gol e a divertirti e penso sia la cosa più importante” #4x10 #Totti40 pic.twitter.com/tGhYgCHkN3 — FrancescoTotti Press (@TottiPress) September 27, 2016
Jamie Carragheri õnnitlus:


description: Rio paraolümpiamängudel on käimas üheksas võistluspäev ning Eesti ujujatest olid täna stardis Elisabeth Egel ja Brenda Tilk.

title: Elisabeth Egel ujus paraolümpial neljanda ajaga finaali

maintext:
PARAOLÜMPIA. Belglanna Marieke Vervoort võitis Rio paraolümpiamängudelt ratastoolisõidus hõbemedali, kuid spordimaailmas on ta saanud rohkelt tähelepanu hoopis oma sooviga surra. Nimelt on 37-aastasel Vervoortil olemas paberid, mis lubavad talle teha eutanaasia ning naine on avalikult tunnistanud, et tal on plaanis seda rakendada.
Pimedate jalgpall ja teised paraolümpia põnevad alad
Samamoodi nagu tavaolümpia puhul on ka paraolümpia ümber olnud skandaale ja meediakära, alates Venemaa koondise kõrvaldamisest kuni kehva piletimüügini. Aga mängud toimuvad ikka ja sportlased annavad endast parima. Parasportlased peavad tihti end tavasportlastest veelgi enam ületama, et nad mingit ala üldse harrastada saaksid, rääkimata seal tulemuse saavutamisest. Ja eksivad need, kes arvavad, et paraolümpia alasid pole huvitav vaadata, osa paraolümpial kavas olevatest aladest on aga kohati põnevamadki vaadata. Kõikidel aladel on sportlastel mitu erinevat klassi, vastavalt nende puude liigile (kas vaimu-, nägemis- või füüüsiline puue - M.G.) raskusastmele, mis peab tagama võrdsed võimalused kõigile osalejatele. Siinkohal tutvustame paraolümpia mõnesid huvitavamaid alasid.


description: Endine Liverpooli jalgpallimeeskonna peatreener Gerard Houllier tunnistas, et meeskonnal on tänavu nii palju sisu, et Inglismaa meistritiitel võiks olla reaalne.

title: Endine peatreener: Liverpool on sel hooajal piisavalt hea Inglismaa meistritiitli võitmiseks

maintext:
Eesti jalgpallikoondislase Ragnar Klavani koduklubi Liverpool on seni koduses liigas võitnud kuuest mängust neli ja ühe viigi kõrvale on kirja saadud vaid üks kaotus. 13 punktiga paiknetakse hetkel neljandal kohal, kuid sama palju punkte on ka kolmandal kohal oleval Arsenalil ja viiendat positsiooni hoidval Evertonil.
Kuna Liverpool on alustanud hooaega uue peatreeneri Jürgen Kloppi käe all nii edukalt, väitis aastatel 1998-2004 meeskonda juhendanud Gerard Houllier, et sel hooajal on tiimil rohkelt sisu. «Nad mängivad meelelahutuslikku jalgpalli, aga on samas ka äärmiselt efektiivsed. Ma ei jõua ära oodata, et näha, kui palju väravaid nad sel hooajal lüüa suudavad. Neil on uus filosoofia ja mulle väga meeldib nende treener. Parimad ajad on veel ees,» rääkis Houllier. Kui tiimi endiselt peatreenerilt küsiti, kas Liverpool võiks ka tulla Inglismaa meistriks, vastas Houllier nii: «Nad on selleks piisavalt head.»
Viimati tuli Liverpool Inglismaa meistriks 1990. aastal.


description: Ameerika jalgpalli profiliigas NFL sai põhihooaja teise võidu kirja Margus Hundi koduklubi Cincinnati Bengals, kes alistas koduväljakul Miami Dolphinsi 22:7. Bengals on lisaks kahele võidule saanud ka kaks kaotust.

title: Margus Hunt aitas Bengalsi hooaja teise võiduni

maintext:
Nii Bengals kui Dolphins tegid ühe touchdowni, aga Bengals lisas ka ohtralt löögiväravaid. Hunt oli sarnaselt eelnevate kohtumistega taas pildis ja blokeeris ühe vastaste söödu.
Äärekaitsja positsioonil tegutsev Hunt sai kiita ka NFLi kodulehe mängujärgses ülevaates, kus märgiti, et Hundi läbimurre oleks ideaalis võinud tulla juba märksa varem, aga Bengalsi kannatlikkus on ennast lõpuks ära tasunud. Hunt olla tõusnud Bengalsi kaitse üheks võtmemängijaks.
Bengalsi järgmine kohtumine on 9. oktoobril võõrsil Dallas Cowboysiga.


description: Eesti koondislase Kristjan Kanguri koduklubi Varese pidas täna kordusmängu korvpalli Meistrite liiga teises kvalifikatsiooniringis, kus kohtuti Benficaga.

title: Kangur ja Varese jõudsid ülinapilt Meistrite liiga alagrupiturniirile

maintext:
Avamängu võitis Varese 75:72, seega vajati tänasest mängust kas võitu või kaotust vähem kui kolme silmaga. Põneva lõpuga mängus oli üheksa sekundit enne lõpuvilet seis 70:70 viigis ja kuigi Benfica jõudis üks sekund enne lõppu veel 72:70 juhtima asuda, siis kahe mängu kokkuvõttes pääses ühe punktiga edasi Varese, kes kindlustas seega koha alagrupiturniiril. Kangur käis täna platsil ligikaudu 31 minutit, tema arvele jäi neli punkti, neli lauapalli ja üks korvisööt.
Tanel Kurbase kodumeeskond Södertälje Kings kohtus omakorda kordusmängus Kataja Basketiga. Kuna avamängu oli Eesti koondislase koduklubi kaotanud suurelt, siis tänases kohtumises saadud 66:59 siiski Södertäljet alagrupiturniirile ei aidanud. Kurbas sai mänguaega ligi 30 minutit ja selle ajaga kanti tema saldosse 10 punkti, 3 lauapalli ja 2 korvisöötu.


description: Sel hooajal Prantsuse amatöörmeeskonna Team Probikeshop Saint-Etienne Loire värvides pedaaliv Silver Mäoma teenis laupäeval toimunud amatööride DN1 kategooria meeskondade karikasaja viimasel etapil kolmanda koha.

title: Eesti rattur kerkis Prantsusmaal poodiumile

maintext:
Grand Prix Cycliste de Blangy-sur-Bresle nime kandnud 176,6 kilomeetri pikkuse sõidu võitis Macime Roger (Team Pro Immo Nicolas Roux) meeskonnakaaslase Pierre Bonnet’ ees, kirjutas Rattauudised.ee.
Ühtlasi kirjutab Prantsuse meedia, et Mäoma hakkab järgmisel hooajal sõitma teise amatöörmeeskonna VC Rouen 76 värvides. Hetkel on selle meeskonna nimekirjas ka Risto Raid ja Oskar Nisu.


description: Suurbritannia kolmekordne vormel-1 maailmameister sir Jackie Stewart luges valitsevale maailmameistrile Lewis Hamiltonile moraali.

title: Vormelilegend luges Hamiltonile moraali

maintext:
Hamilton loovutas MM-sarja liidripositsioonis Singapuris meeskonnakaaslasele Nico Rosbergile ning jääb temast nüüd maha kaheksa punktiga. Briti vormelilegend on veendunud, et viimase aja ebaedu taga on Hamiltoni elustiil.
«Kui sa oled milleski maailma tipus, on lihtne edu sisse ära uppuda. Hakkad arvama, et pääsed kõige käest, kuid siis tuleb keegi teine, kes sõidab paremini ning järjekindlamalt,» rääkis vanameister Sportsmailile.
«Ka mina olin hirmul, et keegi suudab mind alistada. Mõtlesin alati, et keegi võib olla parem või tal on parem auto. Töötasin selle kallal pidevalt, kuid ma ei suutnud kunagi rahulikult puhata.»


description: Neljakordne olümpiavõitja Mo Farah avaldas, et soovib tulevikus saada jalgpalliklubi Londoni Arsenali füüsilise ettevalmistuse treeneriks.

title: Arsenal võib endale saada neljakordsest olümpiavõitjast abimehe

maintext:
Farah on Arsenali toetanud juba poisikesest saadik ning kui ta saaks kutse Arsenalis töötada, võtaks ta selle ka vastu. «Üks asi, mida ma väga armastan, on jalgpall. Mul on Arsenaliga väga head suhted, hakkasin neid toetama kohe, kui saabusin Suurbritanniasse,» rääkis Somaalias sündinud jooksja.
«Mind paelub nende mängustiil. Samuti on neil mitmeid mängijaid, kellel on Aafrika taust. Ühel päeval soovin nende koos töötada. Tean, mida inimkeha suudab õige treeninguga saavutada,» jätkas Farah.


description: Sel aastal toimusid tüdrukute jalgpallifestivalid seitsmes linnas, kus kokku osales 545 noort, mis ühtlasi märgib ka festivalide osalusrekordit.

title: Tüdrukute jalgpall kogub Eestis populaarsust

maintext:
Laupäeval, 24. septembril ning pühapäeval, 25. septembril toimusid selle aasta viimased jalgpallifestivalid Raplas ja Kuressaares, millest võtsid osa vastavalt 39 ja 77 noort tüdrukut. Märtsi- ja maikuus jõudis festival Võrru, Rakveresse ja Viljandisse, kus osales 187 neidu. Septembris toimusid festivalid veel lisaks Tallinnas ja Pärnus kuhu tuli kokku 242 last.
Kõikidel festivalidel juhendasid tüdrukuid mängude ja harjutuste ajal koondiste ja kohalike jalgpalliklubide treenerid ja mängijad. Lisaks sellele osales kõigil festivalidel ka mängijaid naiste A-koondisest, kes suhtlesid lastega ning aitasid neid harjutuste sooritamisel.
Festivalidel käis teiste seas treenerina abiks ka naiste koondise mängija Eneli Vals, kelle sõnul täitsid festivalid oma eesmärki edukalt. «Need festivalid näitasid, kuidas on vahemaa tüdrukute ja jalgpalli vahel praeguseks juba suure sammu võrra vähenenud. Tüdrukud teavad juba palju rohkem jalgpallist ja kuna harjutused olid kõigile jõukohased ning mängulised, siis sai iga tüdruk festivalilt eduelamuse, mille pealt jõuavad nad loodetavasti ka soovini jalgpallitreeningutega liituda,» rääkis Vals.
Ühtekokku osales kõigil festivalidel 545 tüdrukut, kellest lausa 348 polnud varasemalt aktiivselt jalgpalliga kokku puutunud, ega treeningutel osalenud.
Jalgpallifestivalide osalus linnade kaupa:
Võru (26.03.2016): 58 tüdrukut
Rakvere (15.05.2016): 87 tüdrukut
Viljandi (22.05.2016): 42 tüdrukut
Tallinn (17.09.2016): 133 tüdrukut
Pärnu (18.09.2016): 109 tüdrukut
Rapla (24.09.2016): 39 tüdrukut
Kuressaare (25.09.2016): 77 tüdrukut


description: Rumeenias Craiovas toimuval võrkpalli EMi F-alagrupi esimesel valikturniiril segas Eesti meeskonna ühe liidri Robert Tähe tegutsemist eilses avamängus Tšehhi vastu hiljuti läbipõetud haigus. Eesti sai 0:3 kaotuse ja kogu meeskonna esitus jättis tugevalt soovida ning Tähe väikest panust (ta tõi 5 punkti) ei maksa eraldi välja tuua, ent probleemi püsides oleks see Eestile suureks probleemiks.

title: Eesti ja Makedoonia on Craiovas haavatud, kas see saab määravaks?

maintext:
Kuigi meeskonnakaaslaste sõnul oli näha, et nurgaründaja tegutsemine oli häiritud, siis ise ta vabandusi ei otsinud ja tegi kaasa kogu kohtumise. Tõsi, peatreener Gheorghe Cretul on samaväärsetest vahetustest puudus, sest Martti Juhkami on hetkel käevigastuse tõttu koondisest eemal ning Rauno Tamme ja Karli Allik pole veel sel tasemel nagu Täht ja Keith Pupart. Hommikusel treeningul võttis Täht kergemalt ja kõike kaasa ei teinud. Rumeenia vastu jooksis aga algkoosseisu platsile.
Kui haigus Tähe tegutsemist sel nädalavahetusel tõesti tõsisemalt segab, võib see Eesti mängu täna Rumeeniaga ja homme Makedooniaga tugevalt mõjutada.
Muredest pole priid ka teised siin mängivad meeskonnad. Makedoonia kaotas eile oma esimese kohtumise üllatuslikult 0:3 Rumeeniale. Makedoonia liider Nikola Gjorgiev tegi mängu küll kaasa, ent tema arvele jäid vaid tagasihoidlikud 8 punkti. Eesti koondise peatreener Gheorghe Cretu sellise tulemuse üle ei imestanud, sest ta teadis, et Gjorgiev on vigastatud. «Tal on mingi probleem selja ja õlaga ning ta ei saa normaalselt servidagi. Ilma temata pole Makedoonia mäng aga sama,» ütles Cretu.
Samas tänases mängus Tšehhiga said makedoonlased 1:3 kaotuse, ent Gjorgiev tõi meeskonna resultatiivseimana 19 punkti. Saab näha, kui haavatud Eesti ja Makedoonia kokkuvõttes on ja kui määravaks liidrite tervisepreobleemid edasipääsu osas lõpuks saavad.


description: Soome parim korvpallur Petteri Koponen sattus pühapäeva õhtul autoavariisse. Kopnenen istus taksos, millele sõitis otsa politsei eest põgenenud auto.

title: Soome parim korvpallur sattus avarii järel haiglasse

maintext:
Soomlane viidi haiglasse ja esialgsetel andmetel kahtlustatakse tal peavigastusi. Suvel Barcelona korvpallimeeskonnaga liitunud Kopnenen on Hospital Clinic nime kandvas raviasutuses ning tema juures viibib ka Barcelona meeskonna arst Xavier Valle. Sama õnnetuse järel viidi kokku haiglasse kolm inimest.
28-aastane Koponen alustas karjääri Tapiolan Honka meeskonnast ning on hiljem esindanud Bologna Virtust ja Moskva Himkit.


description: Homme õhtul Barcelonas sealse Espanyoliga mängiv Madridi Reali jalgpallimeeskond peab terviseprobleemide tõttu hakkama saama ilma Gareth Bale'i ja Cristiano Ronaldota.

title: Real läheb Espanyolile vastu Bale'i ja Ronaldota

maintext:
Nädal tagasi Osasuna vastu vigastuspausi järel oma hooaja esimese mängu pidanud Ronaldo jääb eemale haiguse tõttu ning Bale'i on segamas Meistrite liiga mängust Sportingu vastu hangitud puusavigastus, vahendas Soccernet.ee.
«Cristiano ei reisi meiega kaasa. Ta on kurguvalu tundnud ja jääb koju,» lausus peatreener Zinedine Zidane mängueelsel pressikonverentsil.
«Mängijad tahavad mängida, mis on hea. Kuid nii paljude mängude juures ei saa me nii tähtsa mängijaga riske võtta,» kommenteeris prantslane Bale'i situatsiooni.


description: Noorsportlase stipendiumi taotlemine 2017. aastaks on avatud ning taotlusi saab esitada 19. septembrist kuni 19. oktoobrini. Stipendiumi eesmärk on toetada noorsportlaste ettevalmistust ja osalemist kohalikel ja rahvusvahelistel võistlustel. Stipendiumi suurus on 20 000 eurot ning see võib minna jagamisele mitme taotleja vahel.

title: Noorsportlased saavad taas kandideerida 20 000 euro suurusele stipendiumile

maintext:
Kandideerima oodatakse nii noori tulevasi talente, kes on alles oma sportlastee alguses, kui ka oma ala tippe, kes on ennast rahvusvahelistel võistlustel tõestanud. Taotlusi võivad esitada nii üksikalade esindajad kui ka võistkonnad. Kandideerimise vanuse ülempiir on 26 eluaastat.
Tradehouse annab andekatele noorsportlastele mõeldud 20 000 euro suurust stipendiumit välja juba neljandat aastat. Eelnevalt on stipendiumi saanud kergejõustiklased Rasmus Mägi, Grit Šadeiko, Tanel Laanmäe, Magnus Kirt ja Janek Õiglane; vehklejad Julia Beljajeva, Erika Kirpu ja Katrina Lehis; maadleja Epp Mäe; orienteeruja Lauri Sild; ujuja Andrei Gussev; iluuisutaja Helery Hälvin; rallisportlane Timmu Kõrge ning purjetajad Ingrid Puusta ja Karl-Martin Rammo.
«Noorsportlase stipendium annab noorele ideaalse võimaluse viia oma sportlaskarjäär uuele tasemele. Üleminekuaeg noortespordist tippsporti on tavaliselt keeruline ning fakt, et üks ettevõte aitab noortel seda sammu teha, väärib tähelepanu,» kiitis Rammo. «Arvan, et stipendiumil on olnud mitme noore jaoks kandev roll tipptasemele jõudmisel. Usun, et peale majandusliku toe annab koostöö Tradehouse Ilukaubamajaga noorele suurepärase võimaluse õppida, kuidas koostöö toetajaga võiks ideaalis välja näha.»
Taotluse esitamine.


description: Vormel-1 sarjas sõidetakse täna Singapuri tänavarajal tulede valgel hooaja 15. etapp. Esireast lähevad rajale Nico Rosberg Mercedesel ja Daniel Ricciardo Red Bullil, MM-sarja liider Lewis Hamilton stardib kolmandast ja teine Red Bulli sõitja Max Verstappen neljandast ruudust. Start antakse Eesti aja järgi kell 15, Postimees hoiab lugejaid sõidu käiguga tekstipõhise ülekande vahendusel kursis.

title: Täna: vormel-1 karussell tiirleb Singapuris, kes peataks Mercedesed?

maintext:
Enne sõitu:
Rosberg oli ajasõidus võimas ja edestas Ricciardot enam kui poole sekundiga. Hamilton kaotas tiimikaaslasele koguni 0,704 sekundiga, edestades seejuures Verstappenit vaid 0,040 sekundiga. Esinelikule järgnesid Kimi Räikkönen Ferraril, Toro Rosso sõitjad Carlos Sainz Jr ja Daniil Kvjat, Nico Hülkenberg Force Indial, Fernando Alonso McLarenil ja Sergio Perez teise Force India roolis. Kvalifikatsiooni suurim kaotaja oli Ferrari sõitja Sebastian Vettel, kes peab tehniliste probleemide tõttu täna leppima viimasest reast startimisega.
Rosberg ja Hamilton on senise hooaja jooksul ära jaganud kõik kvalifikatsioonivõidud peale ühe, kui Monacos startis esikohalt Ricciardo. Sama lugu on etapivõitudega, mida kahel viimasel osavõistlusel võidutsenud Rosbergil on seitse ja Hamiltonil kuus. Vaid hooaja viiendal etapil Hispaanias kerkis Mercedeste omavahelise kokkupõrke järel poodiumi kõrgeimale astmele Verstappen.
MM-sarja üldarvestuses on liider 250 punkti kogunud Hamilton, ent Rosbergil on vaid kaks punkti vähem. Kolmandal kohal olev Ricciardo on kogunud 161 punkti, talle järgnevad Vettel 143, Räikkönen 136 ja Verstappen 121 punktiga. Hooaja lõpuni jääb koos Singapuri etapiga veel seitse osavõistlust.


description: Eesti meeste käsipallikoondise peatreenerina jätkab Rein Suvi, kellega sõlmiti leping 2020. aasta Euroopa meistrivõistluste valiksarjaks. Lisaks saab koondis ühe uue abitreeneri.

title: Käsipallikoondise treeneripingil uus mees

maintext:
«Mul on usk endasse ja meeskonda,» tõi alates 2014. aastast koondise eesotsas olnud Suvi välja jätkamise põhjuse. «Eelmises valiktsüklis jäi meil potentsiaal realiseerimata.»
Eesti koondis alustab 2020. aasta EM-valiksarja esimesest ringist, kus vastasteks Türgi ja Kosovo. Meeskonnad peavad käimasoleva aasta novembrist kuni järgmise aasta jaanuari keskpaigani kohalesõitudega kaheringilise turniiri, millest pääseb edasi vaid võitja.
«Võtame päeva korraga,» lausus Suvi. «Kõigepealt üritame kokku saada võimalikult hea koosseisu ja kui suudame meeste võimekuse ära kasutada, siis peaksime ka edasi pääsema.»
Suvi abilisteks saavad Audentese noori juhendav Martin Noodla ning esiliigaklubi Tartu Ülikool/Glassdrive’i eestvedaja Priit Allikivi, kes oli selles ametis ka varem. Koondise senine teine treener Jaanus Rätsep loobus ise tööst. «Noodlal on kogemusi ning välismaal mängides ja treenides nägi ta asju kõrvalt,» sõnas Suvi. «Noodla on hea suhtleja, kes aitab meeskonnal emotsiooni tõsta.»


description: 21-aastane Lõuna-Aafrika Vabariigi tennisemängija Joshua Chetty rikkus oma karjääri juba enne kui see õieti algas. Nimelt üritas maailma edetabeli 1867. reket vastasmängijat ära osta.

title: Rumalusega hakkama saanud tennisistile määrati eluaegne võistluskeeld

maintext:
Chetty pakkus kodusel tenniseturniiril teisele tennisistile raha, et too alla oma võimete mängiks. Kaasmängija teatas sellest aga tennisepettuseid uurivale organile TIU-le, kes alustas juhtumi uurimist.
Selgus, et Chetty pakkus tennisistile 2000 dollarit üksikmängu kaotuse ning 600 dollarit paarismängu kaotuse eest. Juhtum leidis aset 2015. aasta novembris. «Talle määrati koheselt kehtima hakkav eluaegne võistluskeeld. See tähendab, et ta ei tohi võistelda ega kohal olla ühelgi tennisturniiril, mis on korraldatud Rahvusvahelisse Tenniseliitu kuuluvate alaliitude poolt,» teatas TIU.


description: Saksamaa kettaheitjad Robert Harting ja Julia Fischer abiellusid. «See oli üks tore päev. Lihtne ja ilus, just nagu soovisime,» ütles Harting ajalehele Bild. Instagrami vahelndusel lisas ta: «Ma ei mõista, miks nii paljudel meestel abiellumisega probleeme on.»

title: Robert Harting viis kolleegi altari ette

maintext:
Tegemist on väga eduka spordipaariga ja kahe peale peab noorpaar üsna suure medalikapi soetama. 31-aastane Harting on lisaks olümpiavõidule võitnud kolm kuldmedalit maailmameistrivõistlustelt ja kaks korda on mees triumfeerinud ka Euroopa meistrivõistlustel. 26-aastane Fischer tuli omal ajal noorte maailmameistriks, kuid esimese täiskasvanute medali võitis ta tänavu, kui tõusis Euroopa meistrivõistlustel poodiumi teisele astmele. Rio olümpial sai Fischer üheksanda koha.
Julia Fischer / Scanpix


description: Eesti jalgpallikoondise väravavaht Andreas Vaikla (19) kuulus teist mängu järjest oma koduklubi Norrköpingu põhikoosseisu, kui Rootsi kõrgliigas võit võeti.

title: Noor Eesti väravavaht kuulus Rootsis teist võidumängu järjest põhikoosseisu


description: Prantsusmaa tennisistile Constant Lestienne'ile määrati seitsme kuu pikkune võistluskeeld, sest mees oli tegelenud keelatud kihlvedudega.

title: 220 kihlvedu sõlminud Prantsusmaa tennisisti karistati mängukeeluga

maintext:
MTV Sport vahendab, et 24-aastane Lestienne pani aastatel 2012-15 tennisemängudele kokku 220 panust. Mees ei vedanud küll kihla enda mängudele, ent tegevsportlastele on igasugune tennisele panustamine siiski keelatud. Lisaks määrati Lestienne'ile 10 000 dollari ehk umbes 8900 euro suurune rahatrahv.
Viimane summa poolitatakse, kui Lestienne soostub ametivõimudega koostööd tegema. Samuti muutub tema võistluskeeld sel juhul osaliselt tingimisi karistuseks. Värskeimas ATP edetabelis on Lestienne 164. real, mis on ühtlasi tema karjääri parim tabelikoht.


description: Veel mõned aastad tagasi oli Tiger Woods golfimaailma suurim staar, kelle oskustest olid kõik vaimustuses. Erinevate probleemide tõttu on Woods oma paremate päevade tasemest aga kaugel ja nii ei ole tal asja ka USA koondisesse Ryder Cup’iks. Siiski oli Woods pressiüritusel kohal, kuna ta on koondise juures tegev abikaptenina.

title: Video: Tiger Woods aeti USA koondise ühisfotolt minema


description: Eeloleval nädalavahetusel 23.-24. septembril sõidetakse Eesti autoralli meistrivõistluste kuues etapp ehk Tartu Ralli. Järjekorras kolmandale ülikoolilinnas sõidetavale rallile registreerus 64 võistluspaari kuuest riigist.

title: Postimees näitab nädalavahetusel peetava Tartu ralli katsetelt otsepilti

maintext:
Numbri all 1 stardivad rallile soomlased Janne Vähämiko – Jani Salo, kes tulevad rajale Škoda Fabia R5 võistlusmasinal. Teisena saavad hooaja kuuendal etapil rajale meistrivõistluste liidrid Egon Kaur – Silver Simm (Mitsubishi Lancer Evo IX), kelle järel stardivad Rainer Aus - Simo Koskinen (Mitsubishi Lancer Evo IX). Neljandana saavad Tartus rajale neljaveoliste rahvusliku klassi EMV7 (E12) võistlejad Ranno Bundsen - Robert Loštšenikov (Mitsubishi Lancer Evo VIII).
Numbri all viis teevad hooaja kolmanda stardi Roland Murakas – Kalle Adler (Mitsubishi Lancer Evo X) ning kohe nende järel saavad rajale Kaspar Koitla – Andres Ots (Mitsubishi Lancer Evo IX).
Kaheveoliste kuni 1,6 liitrise mootoriga autode EMV3 arvestuses on Tartus rajale tulemas seitse võistluspaari, kelle hulgas ka meistrivõistluste liidrid Miko-Ove Niinemäe – Martin Valter (Peugeot 208) ja DMACK Trophy karikasarja liidrid Gustav Kruuda – Ken Järveoja (Ford Fiesta R2), kes hoiavad EMV3 arvestuses teist kohta. Klassis kolmandat kohta hoidvale Ken Tornile (Ford Fiesta R2) loeb Tartu ralli katsetel kaarti Kuldar Sikk.
Kuni kaheliitrise mootoriga kaheveoliste autode klassis EMV4 on hooaja kuuendal etapil rajale tulemas lisaks klassi liidritele Kristo ja Raido Subile (Honda Civic Type-R) veel kaheksa võistluspaari.
Rahvuslikus E-rühma klassis EMV5 (E9), kus sõidetakse 1,6 liitrise mootoriga kaheveoliste masinatega on võistlusele registreerunud 12 võistluspaari, kelle hulgas ka meistrivõistlustel esikohta hoidvad Gert-Kaupo Kähr – Jan Pantalon (Honda Civic). Klassi tavapärastele sõitjatele tuleb seekord konkurentsi pakkuma ka ringrajasõitja Mikk Maaten, kellele see on autoralli debüüdiks.
Üle kaheliitriste mootoritega autode rahvusliku rühma EMV 6 (E11) klassis on Tartus koos klassi liidrite Marko Ringerbergi – Allar Heinaga (BMW M3) startimas seitse võistluspaari. Neljaveoliste rahvusliku klassi EMV7 (E12) autode arvestuses on järjekorras kolmandale Tartu rallile startimas üheksa võistluspaari, kelle hulgas ka meistrivõistluste liidrid Aiko Aigro – Kermo Kärtmann (Mitsubishi Lancer Evo VI).
Veoautode klassi EMV8 klassi arvestuses on hooaja neljandaks omavaheliseks mõõduvõtuks rajale tulemas 11 GAZ 51 võistlusmasinat. Meistrivõistluste liidrikohta hoiavad tänavu kõik rallid võtnud Taavi Niinemets – Esko Allika (GAZ 51A).
Kõikides meistrivõistluste klassides on veel tänavused meistrid alles selgumas ning punktivahed on veel sedavõrd väikesed, et Tartu rallil peaks nägema klassivõitude nimel väga põnevaid heitlusi.
Järjekorras kolmas Tartu ralli, mis sõidetakse Tartumaa ja Põlvamaa teedel saab alguse traditsiooniliselt Tartu Raekoja platsil, kui reedel, 23. septembril kell 17.00 sõidab esimene võistlusauto stardipoodiumile. Reedel sõidetakse kaks kiiruskatset, nende hulgas ka Tartu laululava publikukatse. Laupäeval, 24. septembril sõidetakse Tartu rallil üheksa kiiruskatset, mille hulgas on uuendusena ka Põlvamaa rahva poolt kauaoodatud Põlva linnakatse.
Tänavuse ralli punktikatseks on SS11 Penetron (17,52 km). Ühtekokku läbitakse kahe võistluspäeva jooksul 122,63 katsekilomeetrit ning võrreldes möödunud aastase võistlusega on uuenenud koguni 55% võistlustrassist. Ralli võitjad sõidavad Tartu Raekoja platsil asuvale poodiumile laupäeval kell 18.30.
Tartu Ralli kiiruskatsed on pealtvaatajatele tasulised. Kahepäevane rallipass, mis tagab pääsu kõigile soovitud kiiruskatsetele, maksab täiskasvanutele 10 eurot ja katse üksikpilet 5 eurot. Rallipasse saab soetada rallinädalal Põlva, Võru ja Lõunakeskuse Euronics kauplustest. Alla meetri mehed pääsevad ralliraja äärde tasuta. Ralli meeneid (särke, kruuse) saab osta ralli nädalal Tartu Näituste messikeskuses asuvast ralli hooldusalast.
Tartu Ralli võistlejate nimekirja, katsete kaardid jpm. leiab ralli nädala kolmapäeval ilmuva Autolehe vahelt, mis on saadaval ajakirjanduse müügipunktides üle Eesti. Koostöös Postimehe ja Baltic Broadcastinguga jõuab rallifännideni otsepilt ka Tartu Ralli avamis- ja finišipoodiumist Tartu Raekoja platsilt ning samuti saavad fännid jälgida otsepildis ka kolme kiiruskatset – SS6 Põlva linnakatse ja SS10/11 Tehnikarent/Penetron.
Ralliraadio on Ring FM, mis levib Tartu sagedusel 104,7 ning Põlva ja Võrumaal 101,7 MHz. Stuudios tervitavad rallifänne Marek Lindmaa ja Margus Kiiver ning katselõpu intervjuusid toovad kuulajateni Gunnar Siiner ja Mikk Saarela.


description: Maailma suuruselt kolmandal maastikurattasõidul 19. Tartu Rattamaratonil osales sel aastal kokku 7408 suuremat ja väiksemat rattasõpra. Meditsiiniteenistuse sõnul oli tegemist kõige turvalisema Tartu Rattamaratoniga läbi aegade.

title: 7408 ratturit nautis läbi aegade kõige turvalisemat Tartu Rattamaratoni

maintext:
«Terve Rattamaratoni ajal oli meil kokku kolm inimest, kelle suunasime haiglaravile,» sõnas meditsiiniteenistuse juht Andras Laugamets. Haiglaravile suunatud inimeste puhul oli üldjuhul tegemist luumurdudega. Meedikute käte vahelt läbi käinud marrastuste plaasterdusi vajanud inimesi oli ligikaudu 50. «Seda on 4500 põhisõidul osaleja kohta ääretult vähe ja see näitab, et Tartu Rattamaraton oli turvaline.»
«Eilne rada oli üldiselt päris kiire. Tavaliselt tähendab kiire rada ka rohkemaid kukkumisi, aga ilmselt oleme teinud head tööd rajal turvalisuse tagamiseks ning võimalik, et midagi on muutunud ka nende osalejate peades, kes varem ehk liialt ulja ja ettevaatamatu sõidustiiliga kukkumisi põhjustasid,» ütles võistluste direktor Indrek Kelk.
«Müüt, et kõik rattaspordi massiüritused on suure ohupotentsiaaliga, ei vasta päriselt tõele. Seda kinnitab äsja toimunud Tartu Rattamaraton. Numbrid näitavad, et tõenäosus suure osalejate arvuga rattasõidul kukkumises osaleda järjest väheneb,» lisas Kelk.
Põhisõidul ehk eile lõppenud 89km pikkusel distantsil demonstreerisid Läti tippratturid selget üleolekut hõivates terve üldarvestuse poodiumi ning napsates ka naiste arvestuses võidu. Meestest oli parim Andzs Flaksis, naistest võidutse Lelde Ardava.
Kokku jõudis eile põhisõitude finišisse 4429 ratturit.
Kuubiku arvestuses hõivas liidrikoha meestest Illar Lood ja naistest jätkab esimesena Reeda Tuula. Kuna aga tänavusest viiest võimalikust maratonist läheb kirja kuni neli, siis tuleb vaadata ka neid, kellel on seni kirjas kolm osavõistlust. Suurepärase sõidu tegi meestest Allar Soo, kes lõpetas 37. kohaga ja on enne 5. Tartu Linnamaratoni selge favoriit üldvõidule. Naistest on kõige kõrgema koha nimel heitlemas ka Sille Puhu, kes eile lõpetas 421. kohaga.
Tartu Rattamaratoni võistlused algasid nädala eest, kui 11. septembril sai stardi 1. Tartu Teate Rattamaraton. 41 meeskonna osavõtul toimunud uhiuuel võistlusel näitas parimat minekut Rattaklubi KoMo, kes võitis koosseisu Peeter Tarvis, Peeter Pruus ja Karl-Arnold Vendelin.
Samal ajal 1. Tartu Teate Rattamaratoniga, mis muuhulgas sõideti tagurpidi ehk Elvast Otepääle, toimus ka ühistreening, kus tegi kaasa 300 ratturit.
Laupäev, 17. september oli laste päralt, kui Tartus, Tähtvere spordipargis lustis üle 2500 lapse TILLUsõitudel ja MINImaratonil.
Järgmine ja ühtlasi viimane Tartu Maratoni Kuubiku etapp 5. Tartu Linnamaraton toimub 1. oktoobril.


description: Eesti jalgpallikoondislane Konstantin Vassiljev valiti Poola kõrgliigas üheksanda mänguvooru parimaks.

title: Vassiljev valiti Poola kõrgliigas mänguvooru parimaks

maintext:
Vassiljev lõi koduklubi Bialystoki Jagiellonia eest eelmisel nädalal 4:0 võidumängus Wroclawi Slaskiga värava ning andis kaks resultatiivset söötu. Ta on Poola kõrgliigas löönud juba seitse väravat ning andnud viis väravasöötu – mõlemas kategoorias on ta liiga liider.
Jagiellonia on Poola kõrgliiga liider, kuid nendega sama palju punkte on veel Gdański Lechial ning Nieciecza Bruk-Bet Termalical. Spordiajakirjanike poolt parimaks valitud Vassiljev kuulus mõistagi ka mänguvooru sümboolsesse koosseisu:


description: Jalgpalli Meistrite liigas peetakse täna õhtul alagrupiturniiri teise vooru viimased mängud. Õhtu keskses vastasseisus kohtuvad mullune finalist Madridi Atletico ja viimasel kolmel hooajal poolfinaaliga leppima pidanud Müncheni Bayern.

title: Otse: Atletico asus Bayerni vastu juhtima, Barcelona kaotusseisus

maintext:
Tänased kohtumised Meistrite liigas
A-alagrupp
Ludogorets – PSG 1:3
Väravad: 16. Natanael - 41. Matuidi, 56., 60. Cavani
Londoni Arsenal – Basel 2:0
Väravad: 7., 26. Walcott
B-alagrupp
Besiktas – Kiievi Dinamo 1:0
Värav: 29. Quaresma
Napoli – Lissaboni Benfica 4:0
Väravad: 20. Hamšik, 51., 58. Mertens, 54. pen Milik
C-alagrupp
Mönchengladbachi Borussia – FC Barcelona 1:0
Värav: 34. Hazard
Glasgow Celtic – Manchester City 3:3
Väravad: 3., 47. Dembele, 20. ov Sterling - 12. Fernandinho, 28. Sterling, 55. Nolito
D-alagrupp
Madridi Atletico – Müncheni Bayern 1:0
Värav: 35. Carrasco
Rostov – PSV 2:2
Väravad: 8., 37. Poloz - 14- Pröpper, 45.+2. De Jong
Eelvaade mängule Atletico - Bayern
Meistrite liigas olid Atletico ja Bayern viimati omavahel vastamisi eelmisel hooajal – toona madistati poolfinaalis. Atletico võitis kevadel koduväljakul peetud matši 1:0, Bayern võitis omakorda enda koduplatsil 2:1. Kokkuvõttes viis selline resultaat edasi Atletico, neile andis edu võõrsil löödud värav.
«Atleticoga on alati keeruline mängida. Sellest tuleb raske mäng. Nad on alati väga hästi organiseeritud. Oleme heas vormis ja peame seda ka näitama. Kõik teavad Atletico stiili,» sõnas uefa.com’ile Bayerni peatreener Carlo Ancelotti.
«Sellest tuleb raske mäng. Mõlemad meeskonnad tahavad rünnakul kõvasti suruda. Vastasele jäetakse vähe ruumi. Fernando Torres oskab vähest ruumi alati hästi ära kasutada ja seetõttu pääseb ta ka algkoosseisu,» vastas omalt poolt Atletico juhendaja Diego Simeone.
Eeldatavad algkoosseisud:
Atlético: Oblak; Juanfran, Savić, Godín, Filipe Luís; Koke, Ñíguez, Gabi, Carrasco; Griezmann, Torres.
Bayern: Neuer; Lahm, Boateng, Martínez, Alaba; Vidal, Alonso, Thiago; Müller, Lewandowski, Ribéry.


description: Kui eile raputas Inglismaa jalgpalli skandaal, mille järel lahkus ametist koondise peatreener Sam Allardyce, siis tänaseks on teada, et kaheksa praegust või endist kõrgliiga treenerit on süüdi rahadega sahkerdamises.

title: Järjekordne skandaal Inglismaa jalgpallis: kaheksa kõrgliiga treenerit on võtnud altkäemaksu

maintext:
Inglismaal lahvatanud korruptsiooniskandaal algas eile Telegraphi paljastusega, et juulis meeste A-koondise peatreeneriks saanud Allardyce kohtus augustis maskeerunud ajakirjanikega, kellele ta oli nõus 460 000 inglise naela eest müüma infot, kuidas kolmanda osapoolena teenida raha mängijate üleminekutelt. Paraku on kolmanda osapoolena mängija üleminekust tuluteenimine alates eelmisest aastast ülemaailmselt keelatud ning kui Telegraphi materjalid tulid avalikuks, lõpetasid Inglismaa jalgpalliliit (FA) ja Allardyce poolte kokkuleppel peatreeneri töölepingu.
Paraku pole aga sellega veel FA mured läbi, sest täna avaldas Telegraph info, et mitu endist või praegust Inglise kõrgliiga peatreenerit on seotud sama probleemiga - väidetavalt olevat koguni kaheksa Premier League'iga seotud juhendajat võtnud mängijate ülemineku korral altkäemaksu. Lisaks olevat samas patus süüdi ka kaks Inglismaa esiliigaga seotud peatreenerit. Oma andmed on Telegraph kogunud 2005. aastal kokkuleppemängude eest viieaastase keelu saanud agent Pino Pagliaralt, tema koostööpartneri Dax Price'ilt ja kahelt anonüümselt treenerilt, kes kohtusid salaoperatsioonil käinud ajakirjanikega.


description: Eesti võrkpallikoondis mängib oma teise kohtumise EM-valikturniiril võõrustaja Rumeeniaga. Kohtumine algab täna kell 19.45, Postimees näitab mängust otsepilti. Eile jäi Eesti 0:3 alla Tšehhile, rumeenlased alistasid aga 3:0 Makedoonia.

title: Postimehe otsepilt: kas võrkpallikoondis avab Rumeenia vastu võiduarve?

maintext:
Rumeenia koondise paremad päevad jäävad kaugesse minevikku: 1980. aastal said nad Moskva olümpial koguni pronksi, maailmameistrivõistlustelt on võidetud kaks hõbedat ja sama palju pronkse (ent need jäävad kõik 1960. aastatesse – M. G). EMil on 1963. aastast ette näidata kuld, 1970ndatel saadi kaks pronksi ja 1950ndatel kaks hõbedat.
Viimastel aastatel pole Rumeenia EM-finaalturniirile jõudnud: valiksarjas on nad viimasel kolmel aastal saanud vastavalt 29., 27. ning 26. koha (siinkohal tuletame meelde, et seni pääses finaalturniirile vaid meie maailmajao 16 paremat, nüüd see süsteem muutub ja pääseb 24).
Eelmisel aastal saadi Euroopa liigas 11. koht, aasta enne seda oldi viiendad. 2010. aastal saadi neljas koht. Rumeenia pidas EM-mängude eel sõpruskohtumisi Iisraeli ja Moldovaga, võites kuuest mängust viies.
Turniiri viimase mängu peab Eesti koondis laupäeval, kui kell 17 mängitakse Makedooniaga. Turniiri teine ring mängitakse Tšehhis vahemikus 23. – 25. september. Otsepääsme finaalturniirile tagab kvarteti parim, teise koha omanikku ootab oktoobris ees valikturniiri kolmas ring.


description: FC Barcelona jalgpalliklubi noormängijad on Euroopa tippklubide seas kõrges hinnas ning nii üritavad teised klubid teismelisi Barcelona mängumehi ikka endale meelitada. Samas üritab Barcelona samamoodi suurteks staarideks kerkinud oma kasvandike hiljem taas tagasi osta.

title: FC Barcelona on enda järgmise suurostu juba välja valinud

maintext:
Nii on Barcelona aastate jooksul tagasi ostnud näiteks Cesc Fabregase, Gerard Pique ja Jordi Alba. Nüüd soovitakse aga tagasi meeskonda tuua Hector Bellerin.
21-aastane paremkaitsja liitus Londoni Arsenaliga 5 aastat tagasi just Barcelonas ning Inglismaal on tema täht nüüd eredalt särama löönud. See on silma jäänud katalaanidele ning nüüd tahetakse enda kasvandikku tagasi.
Hispaania väljaanne Sport kirjutab, et Barcelona on valmis äärekaitsja eest maksma 35 miljonit eurot ja pikas plaanis peaks just temast saama suvel klubist lahkunud Dani Alvese asendaja.
Spordiga rääkinud Barcelona asepresident Jordi Mestre kinnitas, et Bellerin võib järgida Cesc Fabregase, Gerard Pique, Jordi Alba ning Denis Suareze eeskuju.
«Arsenali peatreener Arsene Wenger lubas talle asju, mida meie omal ajal lubada ei saanud. Me ei saanud talle toona lubada, et kahe aasta pärast on tema Dani Alvese asemel algkoosseisus,» rääkis Mestre.
Alvese lahkumise järel Torino Juvnetusesse on Barcelona põhikoosseisu tõusnud Sergi Roberto.


description: Täna ja homme toimub Prantsusmaal Talence’is meeste kümnevõistlus, kus on stardis ka eestlane Maicel Uibo. Postimees hoiab lugejaid võistluste käiguga kursis.

title: Uibo tõusis hea kõrgushüppega Talence’is kolmandale kohale

maintext:
Kõrgushüpe (isiklik rekord 2.18; rekordigraafikus 2.14)
Uibo krooniti selle ala võitjaks, kui talle läks kirja 2.14. See on sama tulemus, mis eestlane on teinud oma parimal võistlusel. Kokkuvõttes kerkis Uibo sellega võistluste kolmandale kohale, tal on koos 3346 punkti.
Kuulitõuge (isiklik rekord 14.98; rekordigraafikus 14.38)
Kuulitõukes sai Uibo kaheksanda koha, tulemuseks jäi 13.96. Kolme ala järel on Uibo kaheksandal kohal ja koos on 2412 punkti. Rekordigraafikust jääb Uibo maha 123 punktiga.
Kaugushüpe (isiklik rekord 7.82; rekordigraafikus 7.54)
Uibo sai kirja tulemuse 7.27, mis jääb alla nii tema isiklikule rekordile kui ka tulemusele senises rekordigraafikus. Punkte sai selle eest Uibo 878 ja paikneb kokkuvõttes 1686 punktiga üheksandal kohal. Rekordigraafikule kaotab ta juba rohkem kui 100 punktiga.
100 meetrit (isiklik rekord 10,99, rekordigraafikus 11,10)
Uibo jooksis 100 meetrit 11,24ga ning oli oma jooksus eelviimane ehk viies. Esimese ala järel on Uibo 17 sportlase seas 808 punktiga (rekordgraafikuga -30) 12. positsioonil.
100 meetris näitas parimat aega kanadalane Pierce Lepage, joostes 10,46 (985 punkti), teine oli Aleksei Kasjanov 10,65ga (940) ning kolmas Kevin Mayer 10,82ga (901).
Enne võistlust:
Pettumustvalmistava olümpia järel teeb Uibo Talence’is oma tänavuse hooaja neljanda kümmevõistluse. Rios kuulitõukes saadud null jättis Uibo 7170 punkti peale, kuid Prantsusmaal peetav kümnevõistlus annab talle võimaluse hooaeg positiivselt lõpetada.
Talence’is on stardis ka Rio olümpiamängudel uue rahvusrekordi püstitanud ning 8834 punktiga hõbemedali võitnud Kevin Mayer. Just Mayeril on suurepärane võimalus võita ka võistlussarja peaauhind 30 000 dollarit. Selleks tuleb tal koguda vähemalt 7942 punkti, mis tõstaks ta senisest liidrist Kai Kazmirekist ette.
Edela-Prantsusmaa linnas on võistlemas veel kuubalane Leonel Suarez (8654), ukrainlane Aleksei Kasjanov (8479) ning Grenada kümnevõistleja Kurt Felix (8323). Uibo isiklik rekord on 8356 punkti.


description: Anett Kontaveit (WTA 126.) alustas Guangzhous 226 750-dollarilise auhinnafondiga WTA-turniiri kindla võiduga, kui alistas Tšehhi tennisisti Katerina Siniakova (WTA 65.).

title: Kontaveit alustas Hiina turniiri kindla võiduga

maintext:
Vaid 54 minutit kestnud mäng lõppes Eesti esireketi kasuks tulemusega 6:1, 6:1. Siniakoval oli mängu jooksul kasutada vaid üks murdepall, mida Kontaveit edukalt kaitses. Eestlanna servis väga hästi, võitis esimesel pallingul koguni 87 protsenti punktidest ja teisel 44 protsenti. Vastasel vastavad numbrid 44 ja 41 protsenti.
Kontaveit mängis kindlalt just olulistel punktidel ja võitis seitsmest tasavägisest geimist koguni viis. Eestlanna lõi mängu jooksul kuus pallinguässa ja tegi ühe topeltvea, Siniakoval õnnestus vastata kolme serviässa ja kolme topeltveaga.
Teel veerandfinaali kohtub Kontaveit hiinlanna Lin Zhuga (WTA 155), kes sai avaringis 6:4, 6:3 jagu ukrainlannast Ljudmila Kitšenokist (WTA 304.).
Omavahel on Zhu ja Kontaveit mänginud ka varem ühel korral, Inglismaal Ilkleys võitis eestlanna kolmes setis: kaotas esimese kiires lõppmängus 6:7(8) ja võitis seejärel järgmised 6:1, 6:0.


description: Eesti jalgpalli kõrgliigas alistas Tallinna Infonet võõrsil Rakvere Tarva 1:0

title: Jalgpalli otsepilt: Infonet Tarval end üllatada ei lubanud

maintext:
Mängu ainsa värava lõi kohtumise 49. minutil Aleksandr Kulinitš. «Oli raske mäng. Mängisime liiga lohakalt ning nii ebaagressiivselt on raske neid mänge võita. Õnneks lõime ilusa värava, aga minu jaoks jääb arusaamatuks, kuidas me täna nii mängisime. Tihe mängugraafik pole vabandus, kõigil on sama probleem,» kommenteeris mängu Dmitri Kruglov.
Teistes samaaegsetes kohtumises alistas Tallinna Levadia 4:0 Paide Linnameeskonna. Levadia eest lõi kaks väravat Rimo Hunt, ühe tabamuse said kirja Pavel Marin ning Kevin Kauber. Sillamäe Kalev alistas derbis Narva Transi 2:1. Kell 16 algavas mängus lähevad vastamisi Pärnu Linnameeskond ning Nõmme Kalju.
Levadia jätkab tabeli liidrina, kuid nendega sama palju punkte (65) on kogunud ka Infonet. Lisaks on Infonetil veel üks mäng varuks. Tallinna Flora on 60 punktiga kolmas. Neljandal kohal paikneval Kaljul on 27 mänguga kogutud 56 punkti.
POSTIMEHE TELEMÄNG
Rakvere Tarvas – Tallinna Infonet
Jalgpalli Eesti meistriliiga 30. voorus kohtuvad tabelis esikoha pärast heitlev Infonet ja viimasel real olev Rakvere Tarvas. Kohtumine algab Rakvere linnastaadionil laupäeval kell 13.00 ja Postimees toob selle otsepildis vaatajateni, ülekannet kommenteerib Kristjan Jaak Kangur. Ülekande vaatamiseks palume kasutada Postimehe vana veebiversiooni.
Laupäeval 17. septembril kell 13.00 Rakvere linnastaadionil
Infonet on viimasest neljast Premium liiga kohtumisest võitnud vaid ühe ning üle pika aja ei minda uuele voorule vastu liidrina. Võõrsil Rakvere Tarva vastu lasub meeskonnal võidukohustus. Infonet näis mitme kuu vältel alistamatu, kuid viimases neljas mängus on kaotatud kaks korda Florale. Lisaks viigistati Sillamäe Kaleviga, ent seejärel suudeti Sillamäe meeskond sel hooajal esmakordselt ka alistada.
Sarnaselt FC Levadiaga on Infonetil koos 62 punkti, kuid Lasnamäe meeskonnal on mäng varuks. FC Flora on selja taga kahe punkti kaugusel, ent florakate reedeõhtune ootamatu 2:3 libastumine Tartus sealse Tammeka vastu annab Infonetile võimaluse 30. vooruga vahe taas viiele punktile käristada. Tarval on tabelis jätkuvalt kirjas vaid kaks punkti, kuid viimati oldi lähedal oma saldo suurendamisele – kodus jäädi Paide Linnameeskonnale alla 0:1.
Sel hooajal on kohtutud kolmel korral ning aprillis sai Infonet Tarvast kodus jagu tulemusega 4:1. Mai alguses oli Tarvas oma koduväljakul väga lähedal viigipunktile, kuid Nikolai Mašitševi 90. minuti penalti tõi 1:0 võidu siiski taas tallinlastele. Juuli lõpus peetud kolmandas vastasseisus näitas Infonet jälle võimu, võites kodus 6:0.
Infoneti poolel ei saa kaasa teha äärekaitsja Aleksandr Volodin, kes tegi teisipäevases mängus Floraga jõhkra vea vastaste ründajale Sakari Tukianenile ja saadeti punase kaardi järel platsilt minema. Seejuures oli see Volodinile juba teine järjestikune kord, kui ta mängus Floraga enda silme ees punast kaarti nägi. Kollased hoiatuskaardid jätavad Rakvere-sõidust eemale ka ääreründaja Jevgeni Harini. Tarva ridades on tagasi eelmises mängus keeldu kandnud Kaarel Saar, kuid mängust jääb kollaste kaartide tõttu eemale äärekaitsja Aleksei Larin.
Tarva peatreener Urmas Kirs: «Raske mäng tehnilist ja kiiret jalgpalli mängiva võistkonnaga. Anname endast kindlasti parima, et kodupublikule pakkuda häid emotsioone.»
Tarva kaitsja Taavi Trasberg: «Iga punkt on meile tähtis ja kuigi Infonet on see hooaeg väga heas hoos olnud, siis lähme kõva lahingut andma ja näitama, et Tarvas võib heal päeval kõigiga korralikult mängida!»
Infoneti juhendaja Aleksandr Puštov: «Olukord tabelis räägib iseenda eest. Iga mäng kannab praegu suurt hinda ja iga võit kas säilitab või suurendab võimalusi. Peame igas mängus võitma ning alustama juba Rakverest.»
Infoneti ründaja Artur Rättel: «Kaheksa mängu on jäänud ja et meistriks tulla, on vaja igast mängust võitu. Mängu Tarvaga peame juba esimesel poolajal ära otsustama, et endale rohkem lisapingeid mitte tekitada.»


description: Eesti jalgpallikoondise kapten Ragnar Klavan lõi oma esimese värava Liverpooli särgis, kui ta oli täpne liigakarika kolmanda ringi kohtumises Derby County vastu.

title: Klavan väravast: pole sõnu, et kirjeldada seda tunnet

maintext:
Klavan lõi kohtumise avavärava. Lõpuks teenis Liverpool kindla 3:0 võidu.
«Pole sõnu, et kirjeldada seda tunnet, kui lõin oma esimese värava selle suurepärase klubi eest, aga kõige tähtsam on see, et hoidsime oma värava puhtana ja jõudsime järgmisesse ringi,» kirjeldas Klavan emotsioone enda ametlikul Facebooki kontol.


description: Eesti korvpallikoondislane Siim-Sander Vene, kes liitus sel aastal Venemaa klubi Nižni Novgorodiga, muljetas oma Facebooki lehel elust Venemaal.

title: Siim-Sander Vene elust Venemaal: liiklus on päris hull, igal autol oleks kui oma rida

maintext:
«Taaskord natukene oma tegemistest ja toimetamistest…nimelt olen nüüd ennast Venemaale ilusti sisse seadnud ning kui alguses tundus natukene kõhe siia tulla siis tegelikult on päris mõnus. Vene kultuur, vene inimesed( kes siiani olnud väga abivalmid) ja ka palli osatakse päris hästi mängida, niiet ei kurda küll millegi üle. Linn on üsna suur ja uhke, tuleb kindlasti nii korvpalli alaselt kui ka kultuurselt väga huvitav aasta,» kirjutas Vene.
Tema sõnul on kohalikus elus ka huvitavaid tahke: «Liiklus on päris hull siin ikka, igal auto oleks justkui oma rida ja sõidetakse seal kus juhuslikult vaba ruumi on, päris huvitav on seni olnud kohaneda sellega ning palju on muidugi masinaid mis Eesti teedel ei tohiks mitte kunagi liigelda oma tehnilise seisukorra tõttu.»
Vene lisas, et hooaja eel koguti vormi ja ollakse algavaks hooajaks valmis. «Meeskond ise ning samuti muu personal on väga hästi komplekteeritud ning kõik võimalused loodud et hästi mängida, ei jää alla eelnevatele klubidele kus olen mänginud. Aga olime 3 nädalat Lätis Liepajas laagris,laager oli korralik ja päev päevalt muutus kõik ainult paremaks. Mängisime ka kaks kontrollturniiri, kokku 7 mängu. Kaitse oli alguses päris kole meil aga läks iga päevaga ainult paremaks ning läheb veelgi. Mängida olen kõvasti saanud ning koormus üsna korralik. Enesetunne läheb paremaks ja kindlus kasvab iga mänguga.Pühapäevast hakkab siis kõik pihta…alustuseks kohe üsna mahlane suutäis Euroliigas mängiv Unics, niiet midagi lihtsat pole, aga lähme täiega peale ja loomulikult võitma ega muudmoodi siin Venemaal ei saagi,eks näis mis välja tuleb,» lubas Vene.


description: Läinud ööl kohtusid Texases Arlingtoni staadionil kergkeskkaalu tiitlimatšis mehhiklane Canelo Alvarez ning britt Liam Smith. Matši võitis üheksanda raundi nokaudiga favoriit Alvarez, Smithi jaoks oli see aga alles karjääri esimeseks kaotuseks.

title: Video: seni ainult võite tunnistanud poksiässa kukutas võimas löök kehasse

maintext:
Kergkeskkaalus ja keskkaalus võitlev 26-aastane Alvarez on praegu poksimaailma üks kuumematest nimedest ning temaga poksides on garanteeritud ka suured auhinnarahad. Nii läks temaga ringis vastamisi ka kergkeskkaallane Smith, kellel oli seni kirjas 23 võitu ja 1 viik. Alvarezele tõi lõpuks võidu võimas löök kehasse, millest ei suutnud Smith enam taastuda.
Karjääri jooksul nüüd 48 võitu (34 nokaudiga), 1 viigi ja 1 kaotuse saanud Alvarezelt oodatakse nüüd lähiajal heitlust 34-aastase Kasahstani ässa Gennadi Golovkiniga. Golovkin on profina võitnud seni kõik enda 36 matši. 33 võitu on seejuures tulnud nokaudiga ja praeguseks on ta nokauteerinud 23 vastast järjest.
Alvarez teatas viimase matši järel, et ta tahaks Golovkiniga poksida ja tema tiim on pakkunud Kasahstani mehele kümneid miljoneid matši pidamise eest. Samas loobus Alvarez 18. mail just Golovkini kasuks oma keskkaalu WBC meistrivööst.
Praeguse seisuga oleks Alvareze ja Golovkini matš tõenäoliselt kõige kuumem ja oodatum duell poksiringis. Ühtlasi oleks see tõenäoliselt praeguse seisuga kõige tulusam poksimatš maailmas.


description: USA korvpalliliigas NBA mängiv Minnesota Timberwolvesi meeskond teatas, et paraku ei saa sel hooajal nende eest mängida tsenter Nikola Pekovic.

title: Minnesota Timberwolves jääb terveks hooajaks ühest keskmängijast ilma

maintext: 30-aastane Pekovic, kes on Timberwolvesis mänginud alates 2010. aastast, peab meeskonna teatel terve tänavuse hooaja vahele jätma parema hüppeliigese vigastuse tõttu. Viimastel aastatel on sama probleem ja lisaks ka Achilleuse kõõluse vigastus seganud Pekovici karjääri tõsiselt ja näiteks eelmisel hooajal tegi ta kaasa vaid 12 mängus.


description: Torontos peetaval jäähoki maailma karikaturniiril pakkus teine võistluspäev kohe tõelist närvikõdi, kui Rootsi alistas B-alagrupi avamängus 2:1 Venemaa. Seejuures jätsid kohtunikud 7 sekundit enne matši lõppu lugemata venelaste viigivärava.

title: Video: kas kohtunikud tegid Venemaa hokimeestele liiga?

maintext:
0:2 kaotusseisus venelased panid kohtumise lõpus rootslaste väravale peale tõelise turmtule ning 33 sekundit enne matši lõppu sai Aleksandr Ovetškin kaugviskest kirja Venemaa koondise avavärava. 24 sekundit hiljem oli Ovetškin taas aktsioonis ja litter jälle väravas. Esmalt lõid tablool särama numbrid 2:2, kuid kohtunikud asusid koheselt uurima, kas värav oli määrustepärane.
Nimelt lükkas Ovetškin litri värava poole käega, kuid käega väravad teadupärast ei loe. Ovetškin aga näitas, et litter puudutas enne väravasse lendamist Rootsi koondislase hokikeppi. Sellisel juhul oleks tabloole pidanud jääma numbrid 2:2. Pika uurimise järel otsustasid kohtunikud, et litter rootslase hokikeppi ei puudutanud ja seega väravat ei loetud. Venelaste arvates oli värav loomulikult aga määrustepärane.
Vaata videost vaidlusalust olukorda alates 3.30.
Vaata olukorda ka võistluse ametlikult kodulehelt.


description: Eesti oli lõppenud nädalavahetusel esmakordselt esindatud kulturismi- ja fitnessivõistlusel Mr. Olympia. Ala kõige mainekamal jõuproovil oli bikiinifitnessis stardis Egle Eller-Nabi ja sellega sai temast esimene eestlane, kes antud ala olümpial osalenud.

title: Fotod ja videod: Egle Eller-Nabi tegi bikiinifitnessi olümpial ajalugu

maintext:
Kokku oli bikiinifitnessis võistlustules 42 naist, kellest edasi finaali pääses 15 paremat. Finaali eestlanna kahjuks ei jõudnud ehk protokollis oli tal kirjas 16. koht.
«Mul on tunne, et võitsin jackpot’i, kuigi ma ei saanud väga kõrget kohta,» kirjutas Eller-Nabi Instagramis. «Tunnen end väga õnnelikuna, et mul õnnestus sellele lavale astuda. Olen selle kogemuse eest väga tänaulik.»
Koos eestlannaga oli väljaspool USA-d starti pääsenud ainult 10 naist. Ülejäänud osalejad olid kõik ameeriklannad.
Euroopast oli osalejaid 6. Lisaks Eller-Nabile veel sakslanna Valeria Ammirato, soomlanna Sara Back, islandlanna Marget Gnarr, britt Nina Ross ja venelanna Jekaterina Šohhina.
Väljaspool Euroopat pärit naistest sai parimana 9. koha argentiinlanna Romina Basualdo. Eurooplannadest oli parim 13. koha saanud islandlanna Gnarr.
Naiste bikiinifitnessis võidutses Courtney King. Teiseks tuli Angelica Teixeira ja kolmandaks India Paulino.


description: Eelnevast vigastusest taastunud ameerika jalgpalluri Robert Griffin III tagasitulek jäi üürikeseks, kuna mees vigastas õlga ning nüüd ootab teda kuni kolme kuu pikkune võistluspaus.

title: Grete Šadeiko kallima tagasitulek sai NFLis kurva lõpu

maintext:
Eesti mitmevõistleja Grete Šadeiko kallim sai vigastada koduklubi Cleveland Brownsi NFLi hooaja avamängus Philadelphia Eaglesi vastu. ESPNi teatel on õlavigastus nii tõsine, et taastumiseks kulub mehel aega 10-12 nädalat. Seega on võimalik, et sel hooajal Griffin enam väljakule ei pääse.
Brownsi peatreener Hue Jackson avaldas lootust, et operatsiooni õnnestub siiski vältida ning mängujuht saab treeningutele naasta kuue nädala pärast.
Griffinil on Brownisga kahe aasta pikkune leping väärtusega 15 miljonit USA dollarit.


description: Madridi Reali ründaja Cristiano Ronaldo käis pärast Meistrite liiga avapoolaja lõpuvilet kaameramehelt uurimas, kas tõesti kohtuniku poolt tühistatud värava ajal oli ta suluseisus.

title: Video: ahastuses Ronaldo küsib kaameramehelt abi

maintext:
Teisipäeval peetud matš Reali ja Dortmundi Borussia vahel lõppes 2:2 viigiga. Ronaldo lõi küll mängu avavärava, ent tema teine tabamus tühistati. Portugallane ise kohtuniku otsusega nõus ei olnud ning näitas seda ka intsidendijärgselt välja. Poolajal küsis ta arvamust ka kaameramehelt, kes allolevast videopildist lähtudes suurt midagi talle öelda ei osanud.
Mäng Dortmundi koduväljakul lõppes 2:2 viigiga. Nii Dortmundil kui Realil on alagrupis kirjas neli punkti. Sporting on kolme silmaga kolmas, Varssavi Legia pole punkte veel kirja saanud.


description: Eesti korvpallur Siim-Sander Vene keskendus tänavu suvel koondise aitamise asemel individuaalsele arengule, kuna uut hooaega alustab seni Leedus Kaunase Žalgirise süsteemis veetnud mees Venemaa tippklubi Nižni Novgorod.

title: Siim-Sander Vene: soov on Nižni Novgorodis rohkem mänguaega ja vastutust saada

maintext:
Žalgirisest lahkus Vene sooviga leida endale klubi, kus ta saaks täita tähtsamat rolli, kirjutab ERR Sport.
«Üks kindel soov oli, et rohkem vastutust ja rohkem mänguaega saada. Et oleks veidi teistsugune roll meeskonnas. Seda väljundit ma otsisin ja ma arvan, et siin peaks seda saama küll,» rääkis Vene.


description: Reede keskpäeval toimus Saku Suurhalli Rock Lounge`s võitluskunstisarja King of Kings Tallinna Grand Prix` etapi võitlejate kaalumine ja pressikonverents.

title: Eesti sõdalased on King of Kings’iks valmis

maintext:
Eestit esindavad võitlejad on nende endi sõnul heas vormis. Markko Moisar läheb kindla plaaniga võita, sest võitja saab minna tiitlimatšile ja tema tahab olla see, kes sinna läheb. Tema vend Mirkko Moisar ütleb, et on nii füüsiliselt kui vaimselt hästi valmistunud.
Oodatuima heitluse ehk tiitlimatši üks osaline Roman Zõbin on matšiks valmis ning täpses kaalus, võitlusele eelneva õhtu lubas aga veeta koos perega. Ka Andra Aho, Ahti Pikkur, Marat Mirzabalajev, Nikita Štšerbakov ja Iljas Rustamov kinnitasid oma valmisolekut ning lubasid võistluspäeva eel korralikult välja puhata.
King on Kings Tallinna Grand Prix` etapp algab täna kell 20.00.